(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΘ΄

Παρασκευή, 06 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Ναυτιλίας και Νησιωτικής Πολιτικής με θέμα: «Κινδυνεύει με αφανισμό η παράκτια αλιεία στην Κρήτη». , σελ.
 γ) Προς τον Υπουργό Εσωτερικών με θέμα: «Να μην απολυθούν οι συμβασιούχοι εργαζόμενοι στην Περιφέρεια Κρήτης και να καλυφθούν πλήρως οι ανάγκες με μόνιμο προσωπικό»., σελ.
 δ) Προς τον Υπουργό Περιβάλλοντος και Ενέργειας:
 i. με θέμα: «Η στάση της Ελληνικής Κυβέρνησης στην Παγκόσμια Διάσκεψη για το Περιβάλλον (COP29) στο Αζερμπαϊτζάν»., σελ.
 ii. με θέμα: «Καταστρατήγηση ακυρωτικών αποφάσεων του Συμβουλίου της Επικρατείας στη σχεδιαζόμενη εγκατάσταση ανεμογεννητριών στη θέση Μεγάλη Λούτσα του Δήμου Λεβαδέων Βοιωτίας»., σελ.
 iii. με θέμα: «Η σιωπή της Ελληνικής Κυβέρνησης για τα μεγάλα ζητήματα της Παγκόσμιας Διάσκεψης για το Περιβάλλον (COP29) που ολοκληρώθηκε στις 22/11 στο Αζερμπαϊτζάν»., σελ.

ΠΡΟΕΔΡΕΥΩΝ

ΒΙΛΙΑΡΔΟΣ Β. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.

Β. Επί των επικαίρων ερωτήσεων:

 ΚΑΖΑΜΙΑΣ Α. , σελ.
 ΜΑΜΟΥΛΑΚΗΣ Χ. , σελ.
 ΠΑΠΑΘΑΝΑΣΗΣ Α. , σελ.
 ΠΟΥΛΟΥ Π. , σελ.
 ΣΚΥΛΑΚΑΚΗΣ Θ. , σελ.
 ΣΤΥΛΙΑΝΙΔΗΣ Ε. , σελ.
 ΣΥΝΤΥΧΑΚΗΣ Ε. , σελ.
 ΧΑΡΑΛΑΜΠΟΓΙΑΝΝΗ Π. , σελ.

Γ. ΠΑΡΕΜΒΑΣΕΙΣ:

 ΒΙΛΙΑΡΔΟΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΘ΄

Παρασκευή 6 Δεκεμβρίου 2024

Αθήνα, σήμερα στις 6 Δεκεμβρίου 2024, ημέρα Παρασκευή και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-12-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΛΗ΄ συνεδριάσεώς του, της Πέμπτης 5 Δεκεμβρίου 2024, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 για επαρκείς κατώτατους μισθούς στην Ευρωπαϊκή Ένωση - Αναπροσαρμογή μισθών προσωπικού δημοσίου τομέα - Ρυθμίσεις για τον καθορισμό κατώτατου μισθού για τα έτη 2025, 2026 και 2027 και άλλες διατάξεις»)

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο των επίκαιρων ερωτήσεων της Δευτέρας 9 Δεκεμβρίου 2024, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 262/27-11-2024 επίκαιρη ερώτηση του Βουλευτή Α΄ Ανατολικής Αττικής της K.O. «NEA ΔΗΜΟΚΡΑΤΙΑ» κ. Γεωργίου Βλάχου προς τον Υπουργό Ανάπτυξης με θέμα: «Λειτουργία αγοράς».

2. Η με αριθμό 256/25-11-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Κωνσταντίνας Γιαννακοπούλου προς τον Υπουργό Μετανάστευσης και Ασύλου με θέμα: «Κίνδυνος στάσης πληρωμών για τις δράσεις του προγράμματος Ταμείου Ασύλου Μετανάστευσης και Ένταξης (ΤΑΜΕ) 2021 – 2027».

3. Η με αριθμό 267/27-11-2024 επίκαιρη ερώτηση του Βουλευτή Λαρίσης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Κλιματικής Κρίσης και Πολιτικής Προστασίας με θέμα: «Σιδηροδρομικό δυστύχημα των Τεμπών- Εφαρμόστηκε ή όχι το Ειδικό Σχέδιο Διαχείρισης Ανθρώπινων Απωλειών;».

4. Η με αριθμό 266/27-11-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούλη προς τον Υπουργό Κλιματικής Κρίσης και Πολιτικής Προστασίας με θέμα: «Για τα προβλήματα αποκατάστασης των σεισμόπληκτων κατοίκων του Δήμου Τυρνάβου».

5. Η με αριθμό 252/25-11-2024 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Εθνικής Άμυνας με θέμα: «Ομολογία του κ. Υπουργού περί πληρότητας 30% στρατοπέδων στον Έβρο και 130% στην Πελοπόννησο, με επικείμενο το κλείσιμο 137 στρατοπέδων».

6. Η με αριθμό 279/2-12-2024 επίκαιρη ερώτηση του Βουλευτή Ξάνθης της Κ.Ο. «ΝΕΑ ΑΡΙΣΤΕΡΑ» κ. Χασάν Ζεϊμπέκ Χουσεϊν, προς τον Υπουργό Παιδείας, Θρησκευμάτων και Αθλητισμού με θέμα: «Κτηριακό και ανάγκη ανέγερσης νέου σχολικού κτηρίου για τη στέγαση του Μειονοτικού Γυμνασίου Λυκείου Ξάνθης».

7. Η με αριθμό 254/25-11-2024 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Ορισμός επίσημου φορέα συλλογής, καταγραφής, ταξινόμησης, ανάλυσης, δημοσίευσης στατιστικών δεδομένων για τις γυναικοκτονίες».

8. Η με αριθμό 273/1-12-2024 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών με θέμα: «Συνεχίζονται οι προκλητικές τουρκικές δηλώσεις για το Αιγαίο με αφορμή το συμβάν στην Κάσο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 263/27-11-2024 επίκαιρη ερώτηση του Βουλευτή Δωδεκανήσου της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Μετανάστευσης και Ασύλου με θέμα: «Οι παλινωδίες της Κυβέρνησης σε ό,τι αφορά τη διαχείριση των μεταναστευτικών ροών στη Ρόδο δεν έχουν τέλος - Τελικά, ετοιμάζετε κέντρο κράτησης στο νησί ή όχι;».

2. Η με αριθμό 269/29-11-2024 επίκαιρη ερώτηση του Βουλευτή Λαρίσης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Με παραιτήσεις της διοίκησης δεν διασφαλίζονται οι έγκαιρες, έγκυρες και με διαφάνεια πληρωμές από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)».

3. Η με αριθμό 277/2-12-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούλη προς τον Υπουργό Υγείας με θέμα: «Για την άμεση και πλήρη στελέχωση του τμήματος Πυρηνικής Ιατρικής στο νοσοκομείο Παίδων " Η Αγ. Σοφία"».

4. Η με αριθμό 264/27-11-2024 επίκαιρη ερώτηση του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασίλειου Κοτίδη προς τον Υπουργό Προστασίας του Πολίτη με θέμα: «Εγκαθίδρυση αστυνομικού τμήματος στη Βεργίνα Ημαθίας».

5. Η με αριθμό 282/2-12-2024 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Επιτακτική η ανάγκη επαναφοράς της αναστολής μείωσης της προσωπικής διαφοράς».

6. Η με αριθμό 271/30-11-2024 επίκαιρη ερώτηση της Βουλευτού Λαρίσης της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ευαγγελίας Λιακούλη προς τον Υπουργό Υποδομών και Μεταφορών με θέμα: «Σοβαρά ερωτηματικά γεννά η νέα ανάθεση στην ολλανδική HVA μελετών για αντιπλημμυρικά έργα στη Θεσσαλία».

7. Η με αριθμό 280/2-12-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Αφροδίτης Κτενά προς τον Υπουργό Εσωτερικών με θέμα: «Για την λήψη όλων των αναγκαίων μέτρων για την αντιπλημμυρική θωράκιση της Αττικής».

8. Η με αριθμό 265/27-11-2024 επίκαιρη ερώτηση του Βουλευτή Σερρών της Κ.Ο. «ΕΛΛΗΝΙΚΗ ΛΥΣΗ» κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων με θέμα: «Νομικά μετέωροι οι υποψήφιοι ενδιαφερόμενοι όσον αφορά στις δεσμεύσεις τους για συμμετοχή στο πρόγραμμα διατήρησης σπανίων ειδών αγροτικών ζώων».

9. Η με αριθμό 283/2-12-2024 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Προστασίας του Πολίτη με θέμα: «Η συγκάλυψη και η ατιμωρησία των αστυνομικών που διώκονται για τη δολοφονία του Κώστα Μανιουδάκη, λαμβάνει προκλητικές διαστάσεις».

10. Η με αριθμό 275/2-12-2024 επίκαιρη ερώτηση του Βουλευτή Κιλκίς της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού με θέμα: «Ερωτήματα σχετικά με την υλοποίηση του θεσμού των Κέντρων Επαγγελματικής Εκπαίδευσης και Κατάρτισης (Κ.Ε.Ε.Κ.)».

11. Η με αριθμό 284/2-12-2024 επίκαιρη ερώτηση του Βουλευτή Αχαΐας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων με θέμα: «Να αποζημιωθούν οι πληγέντες του Δήμου Ερυμάνθου στο 100% των ζημιών που υπέστησαν από την καταστροφική πυρκαγιά του Ιουνίου».

12. Η με αριθμό 285/2-12-2024 επίκαιρη ερώτηση του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς την Υπουργό Εργασίας και Κοινωνικής Ασφάλισης με θέμα: «Σε αδιέξοδο χιλιάδες ασφαλισμένοι που δεν μπορούν να λάβουν σύνταξη, ενώ τηρούν με συνέπεια τις δικαστικές αποφάσεις του ν.3869/2010».

Κατόπιν τούτου, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματεία Νομικών και Κοινοβουλευτικών Θεμάτων ενημερώνει το Σώμα για τα εξής: «Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου ότι την Παρασκευή 6 Δεκεμβρίου 2024 ότι οι επίκαιρες ερωτήσεις που θα συζητηθούν είναι οι εξής: Οι υπ’ αριθμόν 272/30-11-2024, 286/2-12-2024 και 287/2-12-2024 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη. Η υπ’ αριθμόν 278/2-12-2024 επίκαιρη ερώτηση θα απαντηθεί από τον Υπουργό Ναυτιλίας και Νησιωτικής Πολιτικής κ. Χρήστο Στυλιανίδη. Η υπ’ αριθμόν 268/29-11-2024 επίκαιρη ερώτηση θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση. Η υπ’ αριθμόν 281/2-12-2024 επίκαιρη ερώτηση θα απαντηθεί από την Υφυπουργό Εσωτερικών Παρασκευή Χαραλαμπογιάννη.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».

Θα ξεκινήσουμε, λοιπόν, με τη δεύτερη με αριθμό 278/2-12-2024 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής, με θέμα: «Κινδυνεύει με αφανισμό η παράκτια αλιεία στην Κρήτη».

Θα απαντήσει ο Υπουργός Ναυτιλίας και Νησιωτικής Πολιτικής κ. Χρήστος Στυλιανίδης.

Έχετε τον λόγο, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, σε απόγνωση βρίσκονται οι μικροί ψαράδες της Κρήτης λόγω οξυμμένων προβλημάτων που αντιμετωπίζουν, τα οποία όχι μόνο τους φέρνουν αντιμέτωπους με το πρόβλημα της επιβίωσης, αλλά δυσκολεύουν και τη συνέχιση της παράκτιας αλιευτικής δραστηριότητας.

Το μεγάλο πρόβλημα είναι η ραγδαία εξάπλωση του λαγοκέφαλου, αλλά και άλλων εισβολέων -ξενικών ειδών- που καταστρέφουν την αλιεία. Ωστόσο, παρά τις μεγαλοστομίες και τις υποσχέσεις δεν είχαν καμμία αποζημίωση των συγκεκριμένων ζημιών, με αποτέλεσμα να χρεώνονται οι ίδιοι οι ψαράδες για την αποκατάσταση των εργαλείων τους. Όπως λένε και οι ίδιοι, το ψάρι αυτό δεν είναι μόνο ότι καταστρέφει τα δίχτυα, τρώει και το μεροκάματο. Το ίδιο ισχύει και για τις ζημιές από τις δυσμενείς καιρικές συνθήκες, που δεν αποζημιώνονται, καθώς και από τα προστατευόμενα είδη, φώκιες, χελώνες, δελφίνια και ούτω καθεξής. Επιπλέον σε συνθήκες τεράστιας ακριβείας και τη στιγμή που το λειτουργικό κόστος έχει ανέβει δραματικά, το κόστος των καυσίμων, το εισόδημα των μικρών ψαράδων να έχει συρρικνωθεί, χρεώνονται επιπλέον και με τέλη κυκλοφορίας για τα σκάφη τους, ενώ υπέρογκα είναι τα ποσά και για τις ασφαλιστικές εισφορές, τη φορολογία, τα διάφορα χαράτσια.

Για παράδειγμα στους ψαράδες του Ηρακλείου ο Οργανισμός Λιμένος Ηρακλείου επιβάλλει χαράτσι για την ανέλκυση-καθέλκυση σκαφών παρά το γεγονός ότι αυτή την πραγματοποιούν οι ίδιοι οι αλιείς με ιδιώτες και όχι οι υπηρεσίες του ΟΛΗ. Πληρώνουν, επίσης, τέλη ελλιμενισμού ακόμα και για τις υπηρεσίες που βρίσκονται στη στεριά για τη συντήρησή τους. Επίσης το νερό τιμολογείται με 3 ευρώ, ενώ δυσβάστακτο είναι και το κόστος για το ρεύμα.

Προβλήματα προκύπτουν και με την εφαρμογή ΟΣΠΑ, τα γνωστά συστήματα παρακολούθησης σκαφών και την ηλεκτρονική καταγραφή των αλιευμάτων από τους ψαράδες, τα οποία έχει επιβάλει η Ευρωπαϊκή Ένωση, που τους υποχρεώνει η Κυβέρνηση σε καθημερινή υποβολή δεδομένων του ημερολογίου αλιείας από μηνιαία. Έχουν στείλει οι ψαράδες και του Ηρακλείου και του Λασιθίου σχετική επιστολή στον Πρωθυπουργό, την οποία θα την καταθέσω και στα Πρακτικά εδώ. Δηλαδή απαιτούν από τους ψαράδες, που στην κυριολεξία παλεύουν για το μεροκάματο, να φορτωθούν ένα ακόμη έξοδο για πάγια σύνδεση με παρόχους δεδομένων, αναγκάζοντάς τους να καταφεύγουν στα φοροτεχνικά γραφεία, πληρώνοντας αδρά. Η Κυβέρνηση συνεχίζει προκλητικά να εμπαίζει τους ψαράδες.

Η κατάσταση χειροτερεύει ειδικά με την ιδιωτικοποίηση του λιμανιού του Ηρακλείου, της οποίας ξεκάθαρος στόχος είναι η εξυπηρέτηση των επενδυτών και όχι των λαϊκών αναγκών. Μέσα σε ελάχιστο διάστημα από τους πανηγυρισμούς της Κυβέρνησης για την παράδοση του λιμένα Ηρακλείου στον Όμιλο «GRIMALDI» φάνηκαν οι συνέπειες της ιδιωτικοποίησης. Διαμηνύουν στους ψαράδες, που στην κυριολεξία παλεύουν για το μεροκάματο, προλειαίνοντας το έδαφος, όπως προβλέπει η σύμβαση παραχώρησης, για διπλασιασμό και τριπλασιασμό των τελών ανέλκυσης-καθέλκυση των καϊκιών. Ταυτόχρονα επιβαρύνονται με την καθαριότητα του χώρου. Τους ασκείται ψυχολογική πίεση με σαφή την πρόθεση να τους μετακινήσουν στο Αλιευτικό Καταφύγιο της Παντάνασσας για να μείνει ελεύθερο το πεδίο για τα συμφέροντα του Ομίλου «GRIMALDI» και να πάρουν στη διαχείρισή τους μελλοντικά και το Φρούριο του Κούλε.

Σας ρωτάμε λοιπόν, κύριε Υπουργέ: Σε ποιες κατεπείγουσες ενέργειες θα προβείτε, προκειμένου να θεσμοθετηθεί συγκεκριμένος μηχανισμός καταγραφής και αποζημίωσης του 100% των ζημιών που προκαλούνται από τα αλιευτικά εργαλεία και από τα θαλάσσια είδη που προαναφέραμε, καθώς και για τη λήψη μέτρων για την αντιμετώπιση του λαγοκέφαλου;

Δεύτερον, ζητούμε την κατάργηση όλων των άδικων οικονομικών βαρών, των χαρατσιών, που έχουν θεσπίσει διαχρονικά οι κυβερνήσεις σε βάρος των ψαράδων, όπως αυτά που είπα, τέλη κυκλοφορίας, τέλη ελλιμενισμού, καθέλκυσης-ανέλκυσης των καϊκιών, κατάργηση του κατ’ αποκοπή ΦΠΑ, του ειδικού φόρου κατανάλωσης κ.λπ..

Και, τρίτον, τέλος, την εξαίρεση των παράκτιων αλιέων από την εφαρμογή ΟΣΠΑ για τον έλεγχο της αλιείας με βάση τον Κανονισμό της Ευρωπαϊκής Ένωσης 2842/2023 και αντί αυτού να τους δοθεί ουσιαστική οικονομική στήριξη.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Καλημέρα, κυρίες και κύριοι συνάδελφοι. Καλημέρα, κύριε Πρόεδρε.

Κύριε συνάδελφε, η ερώτησή σας αντιλαμβάνεστε ότι περιλαμβάνει θέματα που αφορούν το Υπουργείο Αλιείας, που είναι το αρμόδιο Υπουργείο για κάποια θέματα από αυτά. Εγώ στην πρωτολογία μου θα σας απαντήσω για θέματα που αφορούν στο Υπουργείο μου και στη δευτερολογία μου θα απαντήσω με βάση τα όσα έχουμε μαζέψει από το Υπουργείο Αγροτικής Ανάπτυξης και Τροφίμων για το συγκεκριμένο θέμα. Γιατί εμείς έχουμε παρεμπίπτουσα αρμοδιότητα σε κάποια θέματα που αφορούν τα θέματα της αλιείας.

Για τα δικά μας θέματα, λοιπόν, μπορούμε πρώτιστα να σας ενημερώσουμε και να αναφέρουμε ότι, από όσα εμείς γνωρίζουμε και έχουμε συλλέξει για τα συγκεκριμένα θέματα που καταθέτετε στην ερώτησή σας, υπάρχει μία απόσταση και διαφοροποίηση με βάση γεγονότα και προθέσεις αρχών. Για να γίνω πιο συγκεκριμένος, ας πάρουμε την περίπτωση της ευρωπαϊκής οδηγίας. Γνωρίζετε πολύ καλά ότι η ελληνική πολιτεία συνδιαμορφώνει τις ευρωπαϊκές πολιτικές με τους άλλους εταίρους, που σημαίνει ότι δεν μπορεί να αποφασίσει αποκλειστικά μόνη της. Είναι μια πολιτική κοινή με περιορισμούς, αλλά και πολλά οφέλη και δεν μπορεί να διαφοροποιηθεί κάθε κράτος-μέλος κατά το δοκούν.

Όσον αφορά ειδικά στο Ηράκλειο, πρόσφατα κυρώθηκε η σύμβαση παραχώρησης μεταξύ του ελληνικού δημοσίου και του Οργανισμού Λιμένα Ηρακλείου αναφορικά με τη χρήση και εκμετάλλευση χώρων και περιουσιακών στοιχείων εντός του Λιμένα Ηρακλείου. Για τη σύμβαση αυτή έχουμε μιλήσει ειδικά εδώ στη Βουλή, έγινε και ειδική τελετή στο Ηράκλειο για τη μεταβίβαση των μετοχών του οργανισμού στον ιδιώτη επενδυτή που αποκτήθηκε μέσα από διαγωνιστική διαδικασία. Δεν υπήρχε καμμία παραχώρηση δίχως διαγωνιστική διαδικασία.

Για εμάς η μετάβαση αυτή ήταν πράγματι κομβικής σημασίας και βεβαίως, συμφέρουσα για το ελληνικό κράτος, για την Κρήτη, για την περιοχή του Ηρακλείου.

Τα προβλήματα που μεταφέρετε σχετικά με τους αλιείς της περιοχής στον βαθμό που τα συνδέετε με τη μεταβίβαση αυτή δεν επιβεβαιώνονται από τη δική μας εμπειρία ούτε από επίσημες πηγές πληροφόρησης. Όμως, στο Υπουργείο έχουμε αποφασίσει να παρακολουθούμε όλα αυτά που καταθέτετε, να διερευνήσουμε περαιτέρω αυτούς τους ισχυρισμούς και εάν υπάρξουν προβλήματα, σίγουρα θα μπορέσουμε να τα διαχειριστούμε εις το πεδίο.

Πάντως, ως τη στιγμή αυτή και με βάση την επίσημη ενημέρωσή μας τόσο από τον Οργανισμό Λιμένος Ηρακλείου όσο και από το Λιμενικό Ταμείο Ηρακλείου που ιδρύθηκε με βάση τον προηγούμενο νόμο αλλά και την Ανεξάρτητη Ρυθμιστική Αρχή Λιμένων φαίνεται ότι δεν βρίσκουν έρεισμα σε συγκεκριμένα στοιχεία αυτά που καταθέτετε, γιατί οι ιδιώτες ψαράδες ελλιμενίζουν τα καΐκια τους στον χώρο του Ενετικού Λιμένα που από την ανωτέρω σύμβαση παραχώρησης έχει παραμείνει στην ευθύνη του Λιμενικού Ταμείου, δηλαδή του δημοσίου και όχι στον χώρο ευθύνης του ιδιώτη επενδυτή.

Έπειτα και παρά τη δυνατότητα όντως του Οργανισμού Λιμένα Ηρακλείου να αναθεωρεί τα λιμενικά τέλη άπαξ ετησίως ο ίδιος οργανισμός διαβεβαιώνει -έχουμε εδώ επιστολές που το καταθέτουν- πως δεν έχουμε εφαρμόσει οποιαδήποτε τιμολογιακή μεταβολή μετά την έναρξη ισχύος της σύμβασης παραχώρησης και ειδικότερα στα τέλη ανέλκυσης και καθέλκυσης των καϊκιών. Επιμένουν ότι δεν έχουν προβεί σε κάποια ανακοίνωση αναφορικά με τις προθέσεις τους για το εν λόγω ζήτημα.

Επίσης, το Λιμενικό Ταμείο ενημερώνει πως δεν έχει απασχολήσει τη Λιμενική Επιτροπή πρόθεση να μετακινηθούν τα αλιευτικά των ψαράδων στο Αλιευτικό Καταφύγιο Παντάνασσας. Σε καθημερινή επικοινωνία του ταμείου με τον πρόεδρο του συλλόγου των ψαράδων δεν έχει τεθεί τέτοιο ζήτημα, αντίθετα υπάρχει συνεργασία, δίνονται καθημερινά λύσεις σε πλείστα θέματα.

Όσα είπα πιο πάνω, που είναι πληροφορίες που συλλέξαμε ως Υπουργείο από τους αρμόδιους, βέβαια, δεν αναιρούν την προσπάθεια του Υπουργείου όσο εμπίπτει στην αρμοδιότητά μας να βοηθήσουμε ένα επάγγελμα, όπως είναι το επάγγελμα των αλιέων, το οποίο είναι ένα πολύ δύσκολο επάγγελμα και οπωσδήποτε η ελληνική πολιτεία πρέπει πάντα να το περιβάλλει με αγάπη, αλλά και προσπάθεια να το συντηρήσει, ειδικά τους μικρούς αλιείς.

Τα θέματα του Υπουργείου Αγροτικής Ανάπτυξης και Τροφίμων θα τα καταθέσω στη δευτερολογία μου.

Καταθέτω τώρα δύο έγγραφα με πληροφορίες από τους αρμόδιους φορείς.

Ευχαριστώ πολύ.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Χρήστος Στυλιανίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, όσον αφορά το θέμα της ιδιωτικοποίησης του Λιμένα Ηρακλείου, νομίζω ότι τις συνέπειες ήδη τις ζουν στο πετσί τους και οι ψαράδες και οι κάτοικοι της πόλης του Ηρακλείου. Θα σας αναφέρω μόνο ετούτο εδώ, χθεσινή καταγγελία, για να δείτε πώς αλωνίζει ο ιδιώτης όχι μόνο στο δικό του βιλαέτι που του το παραχωρήσατε, αλλά και στο υπόλοιπο κομμάτι που υποτίθεται ότι ακόμα είναι στα χέρια του δημοσίου. Έκλεισε, λοιπόν, ο Όμιλος «GRIMALDI» τον βόρειο λιμενοβραχίονα από το ύψος του Κούλε και μέσα, τη γνωστή σε εμάς τους Ηρακλειώτες οδό Bypass, επειδή χιλιάδες Ηρακλειώτες τη χρησιμοποιούν για περιπατητικές διαδρομές, φυσική άσκηση, περπάτημα και τα λοιπά. Τώρα απαγόρευσαν και αυτό το δικαίωμα και δεν μπορεί να περάσει ούτε αμαξίδιο ΑΜΕΑ ούτε μία μαμά με το μωρό της πάνω στο καρότσι. Να μία από τις συνέπειες της ιδιωτικοποίησης!

Όλα, λοιπόν, τα αρνητικά μέτρα των κυβερνήσεων στο πλαίσιο της κοινής αλιευτικής πολιτικής που συναποφασίζεται σε επίπεδο Ευρωπαϊκής Ένωσης, κύριε Υπουργέ, έχουν οδηγήσει στη συρρίκνωση του αριθμού των αλιευτικών σκαφών. Μπορεί να έχετε μοιράσει αρμοδιότητες -Υπουργείο Αγροτικής Ανάπτυξης, Υπουργείο Ναυτιλίας- η Κυβέρνηση, όμως, είναι ενιαία και καλείται να απαντήσει για όλα τα ζητήματα που απασχολούν τους αλιείς, διότι οι άνθρωποι ξεκληρίζονται. Αποτρέπει τους νέους να ασχοληθούν με το παραδοσιακό αυτό επάγγελμα, με την παράκτια αλιεία, αφανίζονται σιγά-σιγά.

Προχθές ήρθε στο Ηράκλειο της Κρήτης ο κ. Τσιάρας, μίλησε στο 2ο Περιφερειακό Συνέδριο Υδατοκαλλιέργειας για τη Μεσόγειο, για τη Μαύρη Θάλασσα και προσπάθησε να πείσει ότι οι υδατοκαλλιέργειες αποτελούν πρότυπο οικονομικής ανάπτυξης. Και κάπως έτσι, βέβαια, ετοιμάζουν, ετοιμάζεται να πέσει το χοντρό χρήμα στην Κρήτη, επιχορηγώντας τις μεγάλες επιχειρήσεις υδατοκαλλιέργειας μέσω του Επιχειρησιακού Προγράμματος Αλιείας και Υδατοκαλλιέργειας 2021-2027 με περισσότερα από 0,5 δισεκατομμύριο ευρώ, τη στιγμή που οι μικροί παράκτιοι αλιείς θα πάρουν τα ψίχουλα. Μα, σαράντα τέσσερα χρόνια η εμπειρία από τις υδατοκαλλιέργειες στη χώρα μας έδειξε ότι πρόκειται για ρυπογόνες δραστηριότητες που υποβαθμίζουν και ενισχύουν τη λεηλασία του θαλάσσιου περιβάλλοντος. Όχι ότι είμαστε αντίθετοι στην υδατοκαλλιέργεια, αλλά το κριτήριο δεν είναι το πώς θα προστατέψει το περιβάλλον, τις θάλασσες, ή προς όφελος των αλιέων, αλλά ποιο θα είναι το κέρδος και η ανταγωνιστικότητα αυτών των επιχειρήσεων.

Το λέω αυτό διότι είναι ξεκάθαρος ο στόχος, η συρρίκνωση της παράκτιας αλιείας μέσα από αντικίνητρα, όπως το ΟΣΠΑ, που είναι ευρωπαϊκή οδηγία την οποία την υπηρετείτε πιστά, ενώ την ίδια στιγμή αυτό αποβαίνει σε βάρος των αλιέων. Είναι η υπερφορολόγησή τους, είναι τα απίστευτα χαράτσια και τέλη. Υπάρχουν μελέτες του ΕΛΚΕΘΕ εδώ και χρόνια, η Κυβέρνηση τις γνωρίζει αυτές και η μόνιμη επωδός της Κυβέρνησης, όποτε αναφερόμαστε στις μελέτες-προτάσεις του ΕΛΚΕΘΕ, για τα εισβολικά είδη είναι ότι για τη θέσπιση και τον καθορισμό του ύψους των αποζημιώσεων απαιτείται τεκμηριωμένη εκτίμηση των ετήσιων επιπτώσεων κάθε βλαπτικού είδους στην αλιεία και τα λοιπά. Το ακούμε αυτό εδώ και τέσσερα χρόνια τουλάχιστον, χωρίς να έχετε προχωρήσει σε ουσιαστικές λύσεις.

Όσο για τις αναδρομικές αποζημιώσεις από το 2022 για την καταστροφή των αλιευτικών τους εργαλείων και την απώλεια παραγωγής από θαλάσσια προστατευόμενα είδη στο ύψος των 805 ευρώ που υποσχέθηκε ο κ. Κέλλας στους αλιείς για σκάφη έως έξι μέτρα και περίπου στα 1.800 ευρώ για σκάφη έως δώδεκα μέτρα, καθώς και 1000 ευρώ για αγορά εξοπλισμού για την αλίευση του λαγοκέφαλου συν 6 ευρώ το κιλό από την αλίευση, είναι η κοροϊδία πραγματικά του αιώνα, όταν η μέση ετήσια απώλεια εισοδήματος από τις ζημιές των θαλάσσιων θηλαστικών, ιδίως του λαγοκέφαλου, εκτιμάται στα 5.000 ευρώ και τα μεροκάματα των αλιεργατών που χάνονται περίπου στα 8.000 ευρώ. Μιλάμε για πολύ μεγάλα ποσά.

Κατά συνέπεια, οι αποζημιώσεις θα έπρεπε να είναι στο ύψος της πραγματικής ζημιάς για την αποκατάσταση των ζημιών στα αλιευτικά εργαλεία, αλλά και για την απώλεια από τα αλιεύματα που καταστρέφονται, τα χαμένα μεροκάματα.

Και τέλος, για το σύστημα παρακολούθησης σκαφών και την ηλεκτρονική καταγραφή των αλιευμάτων από τους ψαράδες που υποχρεώνονται σε καθημερινή υποβολή δεδομένων του ημερολογίου αλιείας από μηνιαία, το συγκεκριμένο μέτρο απαιτεί από τους ψαράδες –προσέξτε!- να δίνουν τη μάχη με τον χρόνο για το μεροκάματο και να επωμιστούν έξοδα πάγιας σύνδεσης με παρόχους, να καταφεύγουν σε τεχνικά γραφεία, ενώ εμείς λέμε ότι αυτό το μέτρο πρέπει να καταργηθεί για όλα τα σκάφη μέχρι δώδεκα μέτρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Οι αλιείς διεκδικούν, κύριε Υπουργέ, να δώσετε λύσεις εδώ και τώρα, όχι επισκέψεις στην Κρήτη με «θα» των Υπουργών, πολύ συγκεκριμένα μέτρα σαν αυτά που έχει προτείνει το ΚΚΕ μέσα από διάφορες τροπολογίες και προτάσεις νόμου, αλλά και τα συνδικαλιστικά όργανα των αλιέων, ο Σύλλογος Επαγγελματιών Αλιέων και Αλιεργατών Ηρακλείου, Αγίου Νικολάου, Ιεράπετρας και Σητείας. Σε κάθε περίπτωση, το ΚΚΕ θα σταθεί στο πλευρό τους.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Κύριε συνάδελφε και από την πρώτη μου απάντηση που σας έδωσα τα συγκεκριμένα στοιχεία που αφορούν τους φορείς που έχουν σχέση, το Λιμενικό Ταμείο, τον Οργανισμό Λιμένος Ηρακλείου θεωρώ ότι κατέγραψα τα γεγονότα και με βάση και τα έγγραφα που υπάρχουν φαίνεται ότι υπάρχει μία διάσταση σε ό,τι αφορά την αποκωδικοποίηση των γεγονότων. Εν πάση περιπτώσει, αυτό θα το δείξει η πραγματικότητα. Θεωρώ ότι είναι αξιόπιστοι οι φορείς και τα γεγονότα είναι όπως μας τα καταγράφουν.

Αυτό, όμως, που αντιλαμβάνομαι από τη δευτερολογία σας είναι ένα ιδεολογικό πρόβλημα που έχετε με τα θέματα των ιδιωτικοποιήσεων και των παραχωρήσεων λιμένων.

Σας είχα υπογραμμίσει και στη διαδικασία που έγινε εδώ στη Βουλή για την κύρωση της σύμβασης στο λιμάνι Ηρακλείου, αλλά και στο λιμάνι της Ηγουμενίτσας και στο λιμάνι της Καβάλας, ότι η διεθνής εμπειρία έχει επιβεβαιώσει πλήρως ότι η λύση για τη διαχείριση των λιμανιών -και ειδικά των ευρωπαϊκών με όλες αυτές τις πολυπλοκότητες που εμφανίζει σήμερα η διεθνής ναυτιλία- είναι όντως η παραχώρηση με όρους ιδιωτικού τομέα για να μπορέσει το λιμάνι να επιβιώσει, να έχει χαμηλά κόστη και να εξυπηρετεί και το εθνικό συμφέρον και την εθνική οικονομία αλλά και τους εργαζόμενους, δημιουργώντας και νέες θέσεις εργασίας.

Έχουμε αυτήν τη διαφορά. Είναι σεβαστή η άποψή σας αλλά δυστυχώς ακόμα και μελέτες των μεγαλύτερων διεθνών οίκων, αλλά και πανεπιστημίων ανεξάρτητων, έχουν επιβεβαιώσει αυτή την πρακτική -τουλάχιστον στην Ευρώπη- που σημαίνει ότι εμείς προχωρούμε με βάση το τι η ζωή παράγει ως πραγματικό και ως θετικό γεγονός για την εξυπηρέτηση της εθνικής οικονομίας.

Για τα υπόλοιπα που αφορούν το Υπουργείο Αγροτικής Ανάπτυξης και Τροφίμων θα καταθέσω στη Βουλή τα σχετικά στοιχεία που αφορούν αυτά που λέτε, που προφανώς αντιλαμβάνεστε ότι είναι πολύ ειδικά θέματα.

Για κάτι που ξέρω πολύ καλά, το θέμα του λαγοκέφαλου, είναι θέμα αύξησης της θερμοκρασίας στη Μεσόγειο. Έχουν δημιουργηθεί πολλά προβλήματα όχι μόνο εδώ, αλλά σε όλη τη Μεσόγειο, και αντιμετωπίζεται ακόμη και με ειδικά ευρωπαϊκά προγράμματα που από ό,τι ξέρω το Υπουργείο Αγροτικής Ανάπτυξης θα αξιοποιήσει για να περιορίσει το πρόβλημα του λαγοκέφαλου.

Η Ευρώπη μάς δίνει πολλές δυνατότητες, όπως το Ταμείο Ανάκαμψης. Είναι εδώ μαζί μου και ο Αναπληρωτής Υπουργός Εθνικής Οικονομίας, ο κ. Παπαθανάσης, που κατάφερε να αξιοποιήσει με τόσο αποτελεσματικό τρόπο το Ταμείο Ανάκαμψης, εξυπηρετώντας τον ελληνικό λαό. Δεν μπορούμε τις ευρωπαϊκές οδηγίες να τις παίρνουμε αλά καρτ, μισή ΟΣΠΑ ή ένα τέταρτο, γιατί νομίζουμε ότι έτσι μας εξυπηρετεί. Όταν ζεις σε μια οικογένεια πολιτική, πρέπει να σέβεσαι με αξιόπιστο τρόπο τη συμμετοχή σου.

Ευχαριστώ πολύ.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Χρήστος Στυλιανίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υπουργό.

Θα συνεχίσουμε με την πρώτη, με αριθμό 268/29-11-2024 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Απαραίτητη η άμεση χρηματοδότηση αντιπλημμυρικών έργων στην Περιφερειακή Ενότητα Ηρακλείου Κρήτης». Θα απαντήσει ο Αναπληρωτής Υπουργός Εθνικής Οικονομίας και Οικονομικών, ο κ. Νικόλαος Παπαθανάσης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Ένα σύντομο σχόλιο κατ’ αρχάς για τη δήλωση του κ. Στυλιανίδη προηγουμένως περί λιμένων. Να τονίσουμε επειδή έχει και ευρωπαϊκή εμπειρία, ότι στο λιμάνι του Ηρακλείου δεν υπήρξε απλά παραχώρηση του λιμένος, αλλά μεταβίβαση των μετοχών διά του ΤΑΙΠΕΔ. Αυτό τι σημαίνει; Σημαίνει ότι έχει απολέσει το ελληνικό δημόσιο το ισχυρό του έρεισμα.

Επίσης, να τονίσω ότι το 94% των λιμένων στην Ευρώπη είναι υπό δημόσιο χαρακτήρα. Αυτό προς αποκατάσταση της πραγματικότητας.

Κύριε Παπαθανάση, κατ’ αρχάς χρόνια πολλά για την ονομαστική σας εορτή και ευχαριστώ που είστε σήμερα εδώ, παρ’ όλο που έχετε δύσκολο πρόγραμμα απ’ ό,τι αναφέρθηκε προηγουμένως.

Μπαίνω κατευθείαν στο «διά ταύτα». Ένα κομβικό ζήτημα, που αφορά όχι μόνο την Κρήτη, αλλά όλη τη χώρα, είναι το θέμα της θωράκισης εν όψει και μπροστά στην κλιματική αλλαγή -«εγκληματική αλλαγή», κλιματική κρίση- που είναι πραγματικά ο ελέφαντας στο δωμάτιο. Τα φαινόμενα και τις εκφάνσεις αυτής της κλιματικής αλλαγής, της κλιματικής κρίσης τα βιώνουμε τα τελευταία χρόνια όλο και εντονότερα, με μια κλιμάκωση, θα έλεγα, και στην Κρήτη και δυστυχώς έχουμε θρηνήσει και ανθρώπινες ζωές τα τελευταία χρόνια.

Εν όψει, λοιπόν, της πρόληψης και θωράκισης για τα πλημμυρικά φαινόμενα που νομοτελειακά θα αντιμετωπίσουμε, υπήρξε μία σύσκεψη, κύριε Υπουργέ, στις 26 Νοεμβρίου, παρουσία του Υφυπουργού στην Κρήτη, και φυσικά παρουσία της τοπικής αυτοδιοίκησης.

Τι συμπέρασμα εκπορεύθηκε από την εν λόγω σύσκεψη; Ότι ναι, η τοπική αυτοδιοίκηση πρώτου και δευτέρου βαθμού -φάνηκε δυστυχώς και στην περίπτωση της φονικής πλημμύρας στη Βαλένθια- έχει μια μεγαλύτερη ευθύνη, πέραν των υπολοίπων, πέραν φυσικά της κεντρικής πολιτείας. Είναι μία ευθύνη όμως η οποία δεν συνδέεται, δεν συναρτάται και με πόρους. Είναι το πρόβλημα για το οποίο διαχρονικά φωνάζει η αυτοδιοίκηση. Δυστυχώς εδώ και έξι χρόνια έχει μειωθεί πάρα πολύ στην πράξη η χρηματοδότηση, ενώ οι αρμοδιότητες συνεχώς αυξάνονται.

Σε αυτή, λοιπόν, την κομβικής σημασίας συζήτηση αναφέρθηκε ότι η Περιφέρεια Κρήτης, μην έχοντας άλλη επιλογή, έχει καταθέσει και επισήμως στη EIB -European Investment Bank- στην Ευρωπαϊκή Τράπεζα Επενδύσεων συγκεκριμένο αίτημα χρηματοδότησης. Οι πόροι που θα υπάρξουν, θα δαπανηθούν για έργα αντιπλημμυρικά χαρακτήρα.

Το ένα, λοιπόν, σκέλος της ερώτησης, ουσιαστικά είναι για να ακούσω την απάντηση από τον Υπουργό για να τοποθετηθώ και μετά είναι το εξής, κύριε Παπαθανάση: Πρώτον -και κομβικό νομίζω, αν μη τι άλλο- είναι αν προτίθεστε να εγκρίνετε την εν λόγω χρηματοδότηση εκ μέρους της Περιφέρειας Κρήτης προς την Ευρωπαϊκή Τράπεζα Επενδύσεων και αν ναι, τι ύψους είναι αυτό το ποσό και ποια συγκεκριμένα αντιπλημμυρικά έργα αφορά η εν λόγω χρηματοδότηση.

Το δεύτερο σκέλος είναι φυσικά ποια είναι η χρηματοδοτική ενίσχυση που καταβάλλει η πολιτεία, το κράτος, το Υπουργείο προς την Περιφέρεια Κρήτης για το τρέχον έτος για τα αντιπλημμυρικά έργα και ποια η πρόβλεψη για το 2025.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Κύριε Υπουργέ, χρόνια σας πολλά. Έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Να ευχαριστήσω τον κ. Μαμουλάκη για τις ευχές και να ευχηθώ και εγώ με τη σειρά μου σε όλες και όλους τους εορτάζοντες συναδέλφους χρόνια πολλά, όπως και σε όλους τους συμπολίτες μας που γιορτάζουν σήμερα.

Θα ήθελα να ξεκινήσω με μία αναφορά στο Αναπτυξιακό Πρόγραμμα Δημοσίων Επενδύσεων.

Έχει μεγάλη σημασία, κύριε συνάδελφε, κύριε Μαμουλάκη, διότι την επόμενη εβδομάδα θα έρθει εδώ στη Βουλή ο προϋπολογισμός για να συζητηθεί και να τον ψηφίσουμε στη συνέχεια, που αναφέρεται ρητά στο βασικό χρηματοδοτικό εργαλείο που έχει πολιτεία και είναι το Αναπτυξιακό Πρόγραμμα Δημοσίων Επενδύσεων, που είναι μια ομπρέλα που κατ’ ουσίαν περιλαμβάνει όλα τα χρηματοδοτικά εργαλεία της χώρας, συμπεριλαμβανομένου του Ταμείου Ανάκαμψης, όλων των ευρωπαϊκών προγραμμάτων, του τρέχοντος ΕΣΠΑ της προγραμματικής περιόδου 2021-2027 αλλά και του Εθνικού Προγράμματος Ανάπτυξης.

Σύμφωνα, λοιπόν, με τον προϋπολογισμό του κράτους, υπάρχει και μια κατανομή. Οι πόροι που προκύπτουν από τον τακτικό προϋπολογισμό και που κατ’ ουσίαν μεταφέρονται στο Αναπτυξιακό Πρόγραμμα Δημοσίων Επενδύσεων κατανέμονται στα Υπουργεία, στις περιφέρειες, ακριβώς για να μπορέσει το κάθε τομεακό πρόγραμμα, η κάθε περιφέρεια να σχεδιάσει τον προγραμματισμό της. Επομένως, αντιλαμβάνεστε ότι υπάρχει δημοσιονομικά -και βεβαίως αυτό το λέω γιατί αυτήν την στιγμή όπως γνωρίζετε τρέχει το μεσοπρόθεσμο δημοσιονομικό διαρθρωτικό πρόγραμμα- μια ευρωπαϊκή υποχρέωση που κατ’ ουσίαν κλειδώνει για την πενταετία, συμπεριλαμβανομένου του 2024 και επομένως των ετών 2025, 2026, 2027, 2028, τα ανώτατα όρια δαπανών τα οποία πρέπει να έχουμε, προκειμένου να εξυπηρετούμε και τις δανειακές μας υποχρεώσεις, αλλά και να παρουσιάζουμε την εικόνα η οποία είναι αποδεκτή, γιατί ζούμε στην Ευρώπη, είμαστε μέσα στην ευρωπαϊκή οικογένεια. Το είπε νωρίτερα και ο κ. Στυλιανίδης.

Ήθελα, λοιπόν, να μιλήσω γι’ αυτό διότι σαφώς τον αντιπλημμυρικό σχεδιασμό δεν τον κάνει το Υπουργείο Οικονομικών όπως ξέρετε. Τον κάνουν οι περιφέρειες και το Υπουργείο Υποδομών και Μεταφορών.

Έτσι, λοιπόν, για την Κρήτη -έχει σημασία να δούμε τα έργα και ό,τι έχει τρέξει στην Κρήτη- υπάρχει το Περιφερειακό Πρόγραμμα 2014-2020, πρόγραμμα το οποίο σχεδιάζεται και κατατίθεται από την Περιφέρεια Κρήτης.

Επίσης, θέλω να σας πω ότι το Αναπτυξιακό Πρόγραμμα Δημοσίων Επενδύσεων καταρτίζεται σύμφωνα με τις προτάσεις που υποβάλλονται από τους φορείς χρηματοδότησης. Υποβάλλονται οι προτάσεις και μετά τα ποσά τα οποία κατανέμονται ρυθμίζονται σύμφωνα με τη δημοσιονομική δυνατότητα που έχει το κράτος.

Έτσι, λοιπόν, για το 2014-2020 υπήρχε το πρόγραμμα το οποίο έκλεισε μεν, αλλά είχαμε έργα διευθέτησης, αντιπλημμυρικής προστασίας και υποστηρικτικές δράσεις στην Περιφέρεια Κρήτης που έτρεχε στο γνωστό πρόγραμμα ΥΜΕΠΕΡΑΑ. Είχαμε στην πόλη του Ηρακλείου εξοπλισμό για τη διαχείριση φυσικών και τεχνολογικών καταστροφών στην Περιφέρεια Κρήτης. Αναφέρω ενδεικτικά την αποχέτευση ομβρίων στον Δήμο Ιεράπετρας. Έγιναν και άλλα πολλά τα οποία μπορώ να καταθέσω στη Βουλή.

Τώρα ήρθε το νέο πρόγραμμα ΕΣΠΑ, το οποίο κατ’ ουσίαν είναι πάλι διαχείρισης της περιφέρειας -έχει σημασία- και αυτό το πρόγραμμα έχει αντιπλημμυρικά έργα και έχουν ενταχθεί αντιπλημμυρικά έργα. Το νέο ΕΣΠΑ της προγραμματικής περιόδου 2021-2027 έχει προϋπολογισμό 564 εκατομμύρια, δηλαδή έχει αυξηθεί κατά 43% από το προηγούμενο ΕΣΠΑ.

Ταυτόχρονα όμως τρέχει και το Εθνικό Πρόγραμμα Ανάπτυξης για την Περιφέρεια Κρήτης που με τη δέσμευση συμπεριλαμβάνει ποσά τα οποία ανέρχονται σε 223 εκατομμύρια ευρώ. Συνολικά, λοιπόν, για την Κρήτη είναι 564.000.000 ευρώ και 223.787.000 ευρώ.

Στο περιφερειακό πρόγραμμα, λοιπόν, της Κρήτης για το 2021-2027 υπό τον ειδικό στόχο για την προώθηση της προσαρμογής στην κλιματική αλλαγή και της πρόληψης του κινδύνου καταστροφών περιλαμβάνονται και δράσεις αντιπλημμυρικής προστασίας. Είναι πρόγραμμα το οποίο το σχεδιάζει η περιφέρεια.

Επίσης, θέλω να σας πω ότι σύμφωνα με την εξέλιξη του προγράμματος -και έχει σημασία-, το πρόγραμμα, όπως σας είπα, είχε 223 εκατομμύρια και οι νομικές δεσμεύσεις είναι 173 εκατομμύρια, επομένως ακόμα υπάρχει περιθώριο και το πρόγραμμα λήγει 31-12-2025. Άρα υπάρχει και εκεί περιθώριο άλλα 50 εκατομμύρια να αναδιατάξει τις δράσεις έτσι ώστε να συμπεριλάβει προγράμματα αντιπλημμυρικά.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ολοκληρώνω και θα πω και στη δευτερολογία.

Όμως, στην Κρήτη τρέχουν και έργα ΣΔΙΤ, όπως η λιμνοδεξαμενή Χοχλακίων Νομού Λασιθίου και βασικά έργα αξιοποίησης αρδευτικού νερού και στην Ιεράπετρα, στον Νομό Λασιθίου και βασικά αυτά τα έργα για το νερό ύψους 56 εκατομμυρίων ευρώ και έργα αξιοποίησης -μιλάμε για ΣΔΙΤ τώρα- του υδατικού δυναμικού του Ταυρωνίτη Ποταμού, προϋπολογισμού 215.000.000 ευρώ. Ταυτόχρονα, τρέχουν AntiNero που τα τρέχει το ΤΑΙΠΕΔ προϋπολογισμού 5.000.000 ευρώ στις Περιφερειακές Ενότητες Χανίων, Ρεθύμνου και Λασιθίου που τα τρέχουν οι Διευθύνσεις Δασών.

Στη δευτερολογία θα συνεχίσω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Άκουσα σιωπών τον κ. Παπαθανάση να παραθέτει έργα και προϋπολογισμούς που αφορούν την Περιφέρεια Κρήτης, αλλά δυστυχώς απουσιάζει η συγκεκριμενοποίηση για τα αντιπλημμυρικά. Εδώ σήμερα συζητούμε, κύριε Υπουργέ, για την αντιπλημμυρική θωράκιση εν προκειμένω της Κρήτης και οι προϋπολογισμοί που μου παραθέσατε είναι προϋπολογισμοί εν συνόλω και για βάθος ετών του νησιού.

Όπως θα αντιληφθείτε, προφανώς δεν αναφέρατε τους προϋπολογισμούς που άπτονται των αντιπλημμυρικών έργων, γιατί είναι ισχνοί, απελπιστικά ισχνοί σε σχέση με τις ανάγκες και όταν συνυπολογίσουμε ότι τρία χρόνια από την ένταξη στο Ταμείο Ανθεκτικότητας και Ανάκαμψης δυστυχώς είχαμε την απώλεια των δύο κομβικών αντιπλημμυρικών έργων και αναφέρομαι στο Φράγμα Μπραμιανών στο Λασίθι και στην εκτροπή του Πλατύ Ποταμού που παίζει καταλυτικό αντιπλημμυρικό ρόλο στα σύνορα Νομού Ρεθύμνου και Νομού Ηρακλείου και όταν έχουμε, λοιπόν, απένταξη έργων 160.000.000 ευρώ και δεν έχουμε την παραμικρή αντιστοιχία σε πρόβλεψη, τότε καταλαβαίνετε ότι αυτό προκαλεί ένα εύλογο ερώτημα, εξ ου και η παρουσία μου εδώ.

Επίσης θέλω να αναφέρω -και νομίζω ότι είναι και αυτό σημαντικό- ότι φωνάζει η τοπική αυτοδιοίκηση ότι δεν έχει πόρους και ειδικά για την αντιπλημμυρική θωράκιση και επίσης λέει ότι έχει και ώριμες μελέτες, υπερώριμες μάλιστα μελέτες, οι οποίες, αν υπάρχει πολιτική βούληση εκ μέρους σας, τότε θα μπορούν να ενταχθούν και να τρέξουν γρήγορα, διότι χάθηκαν χρόνια, χάνονται χρόνια.

Και το λέω γιατί είμαστε μπροστά σε μια προσπάθεια να έχουμε τον διεθνή αερολιμένα υπό κατασκευή και αυτός με αντιπλημμυρικά ζητήματα που δεν έχουν ακόμα λυθεί, έχουμε έναν βόρειο άξονα που καταντάει πλέον ανέκδοτο διότι το 84% δεν έχει καν συμβασιοποιηθεί έξι χρόνια μετά την έναρξη της διοίκησης Μητσοτάκη και αυτό λέει πάρα πολλά. Έχουμε, λοιπόν, ζητήματα κομβικά. Διαπιστώνουμε μια αδράνεια, για να μην πω ότι βρίσκεται η Κρήτη στο pause σε θέματα σοβαρών έργων υποδομής και ειδικά με περιβαλλοντικό πρόσημο.

Επανέρχομαι, λοιπόν, και περιμένω μια απάντηση από τον κ. Παπαθανάση και λέω το εξής. Τι πρόβλεψη συγκεκριμένα για τα αντιπλημμυρικά έργα υπάρχει εκ μέρους της Κυβέρνησης όσον αφορά την ενίσχυση για το τρέχον έτος 2024 και για το 2025 και κυρίως -εδώ περιμένω την απάντηση-, αν προτίθεται η Κυβέρνηση να συνεπικουρήσει, να συνδράμει, να εγκρίνει εν τέλει το συγκεκριμένο αίτημα, το διακριτό αίτημα της Περιφέρειας Κρήτης προς την Ευρωπαϊκή Τράπεζα Επενδύσεων για την επιπρόσθετη αυτή ενίσχυση που ζητεί για την κατασκευή αυτών των αντιπλημμυρικών έργων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Έχετε τον λόγο, κύριε Υπουργέ. Αν θέλετε, τηρήστε μόνο τον χρόνο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ.

Θα πρέπει να αναφερθώ στο πώς καταγράφεται ένα δάνειο, κύριε συνάδελφε, κύριε Μαμουλάκη. Είτε λαμβάνουμε ένα δάνειο από την Ευρωπαϊκή Τράπεζα Επενδύσεων είτε οι πόροι βγαίνουν από το ταμείο του κράτους έχει το ίδιο αποτέλεσμα για τα δημοσιονομικά του κράτους. Μην μπερδεύεστε ότι ένα δάνειο διαφοροποιείται από το να βγάλουμε από το ταμείο του κράτους τα ποσά αυτά. Καταγράφεται και στο έλλειμμα και στο χρέος.

Άρα, όταν αναφέρεστε σε ένα δάνειο, θα μπορούσατε να αναφέρετε να βγουν τα χρήματα από τον τακτικό προϋπολογισμό ή να βγουν τα χρήματα από το Αναπτυξιακό Πρόγραμμα Δημοσίων Επενδύσεων. Από δύο σημεία πληρώνει το κράτος: από τον τακτικό και από το Αναπτυξιακό Πρόγραμμα Δημοσίων Επενδύσεων. Το δάνειο έχει την ίδια αξία, δηλαδή καταγράφεται και στο έλλειμμα και το χρέος. Και σας είπα ότι υπάρχουν δημοσιονομικοί κανόνες.

Αυτή η Κυβέρνηση, επειδή ακριβώς είδαμε τα αποτελέσματα του «Ντάνιελ» και η κλιματική κρίση, πράγματι, δημιουργεί με συχνότητες ασύμμετρες προβλήματα, διπλασίασε τα ποσά που έχει ετησίως στον προϋπολογισμό για τις φυσικές καταστροφές και για όλες αυτές τις δράσεις κατ’ ουσίαν θεραπείας των φυσικών καταστροφών από 300 εκατομμύρια σε 600 εκατομμύρια.

Το λέω αυτό για να δείτε ότι ήρθαμε και αναγνωρίσαμε το πρόβλημα και γι’ αυτό τα διπλασιάσαμε. 600 εκατομμύρια τον χρόνο δεν έχουν υπάρξει ποτέ ετησίως σε αυτό το κράτος για να καλύψουν φυσικές καταστροφές, πέραν της ανακατεύθυνσης των πόρων από το Ταμείο Ανάκαμψης και από το ΕΣΠΑ.

Θέλω, λοιπόν, να σας πω ότι η ειδική υπηρεσία σύντομα προετοιμάζει πρόσκληση στον ειδικό στόχο για την προώθηση της προσαρμογής στην κλιματική αλλαγή και της πρόληψης του κινδύνου καταστροφών, όπου περιλαμβάνονται και δράσεις αντιπλημμυρικής προστασίας. Για την Κρήτη προετοιμάζει πρόσκληση 10 εκατομμυρίων ευρώ για αντιπλημμυρικά έργα.

Επίσης, πήραμε δάνειο το οποίο έχει συμπεριληφθεί ακριβώς στις δημοσιονομικές δυνατότητες του κράτους, γιατί σας είπα ότι είναι πολύ σημαντικό. Για την κατασκευή του φράγματος στον ποταμό Πλατύ υπεγράφη σύμβαση μεταξύ του ελληνικού δημοσίου και της Ευρωπαϊκής Τράπεζας Επενδύσεων έτσι ώστε να υλοποιηθεί ένα έργο 160 εκατομμυρίων ευρώ με δάνειο 80 εκατομμυρίων ευρώ. Εδώ θα υπάρχουν και εργασίες κατασκευής νέου χωμάτινου πυρήνα φράγματος στον ποταμό Πλατύ, κατασκευή μεταφορικού αγωγού μήκους 18,5 χιλιομέτρων για τη μεταφορά ροών από τη νέα δεξαμενή στο Πλατύ στην υπάρχουσα δεξαμενή της Φανερωμένης.

Κλείνοντας, θα ήθελα να σας πω ότι υπάρχει ο Πυλώνας 3 που αφορά κατ’ ουσίαν τη δίκαιη αναπτυξιακή μετάβαση. Ο Πυλώνας 3 αφορά όλες τις περιοχές αυτές, δηλαδή κατ’ ουσίαν καταλαμβάνει την περιοχή της δυτικής Μακεδονίας και τις τέσσερις περιφερειακές ενότητες, καταλαμβάνει τη Μεγαλόπολη, τους Δήμους Τρίπολης, Οιχαλίας, Γορτυνίας, την Κρήτη, το βόρειο και το νότιο Αιγαίο. Επομένως, είναι ο Πυλώνας 3 μια δανειακή υποχρέωση όπου εκεί θα συμπεριληφθούν κάποια έργα. Μέσα σε αυτήν τη δανειακή υποχρέωση η μελέτη γίνεται έτσι ώστε να καταλάβει όλες τις περιοχές. Βεβαίως το βασικό πρόβλημα είναι η δυτική Μακεδονία και η Μεγαλόπολη, όπου εκεί κατ’ ουσίαν θα λάβουν τη μερίδα του λέοντος, όπως τρέχει και το πρόγραμμα της δίκαιης αναπτυξιακής μετάβασης.

Αλλά σε κάθε περίπτωση, σας εξήγησα ότι η Κρήτη με τα 787 εκατομμύρια και τη δυνατότητα της περιφέρειας να σχεδιάσει, καθότι έχει αυτή τη στιγμή περιθώριο από το Εθνικό Πρόγραμμα Ανάπτυξης που κλείνει σε δώδεκα μήνες και έχει νομικές δεσμεύσεις και υπολείπονται 50 εκατομμύρια για να μπορέσει να εντάξει, αν θέλει, έργα αντιπλημμυρικά. Ταυτόχρονα, βεβαίως, ο κεντρικός σχεδιασμός γίνεται από το Υπουργείο Υποδομών και Μεταφορών.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υπουργό.

Συνεχίζουμε με την πρώτη με αριθμό 281/2-12-2024 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Εσωτερικών με θέμα: «Να μην απολυθούν οι συμβασιούχοι εργαζόμενοι στην Περιφέρεια Κρήτης και να καλυφθούν πλήρως οι ανάγκες με μόνιμο προσωπικό».

Θα απαντήσει η Υφυπουργός Εσωτερικών κ. Παρασκευή Χαραλαμπογιάννη.

Έχετε τον λόγο, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υφυπουργέ, οι εκατόν σαράντα τέσσερις εργαζόμενοι με συμβάσεις ορισμένου χρόνου, που προσλήφθηκαν από το 2018 μέσω του κοινωφελούς προγράμματος εργασίας του ΟΑΕΔ, όπως και αυτοί μέσω των προγραμμάτων για την αντιμετώπιση αναγκών COVID, καλύπτουν πάγιες και διαρκείς ανάγκες των υπηρεσιών της Περιφέρειας Κρήτης.

Είναι εργαζόμενοι που υπηρετούν εδώ και πάρα πολλά χρόνια σε αυτές τις υπηρεσίες, κάποιοι από αυτούς σχεδόν για μία εξαετία, καλύπτοντας ιδιαίτερα σημαντικές ανάγκες, την ώρα που χρονίζουν και επιδεινώνονται τα προβλήματα, και φυσικά οι προσλήψεις μόνιμου προσωπικού είναι μηδαμινές, μπροστά στις συνταξιοδοτήσεις της τελευταίας δεκαπενταετίας και σε αυτές οι οποίες έπονται.

Συγκεκριμένα, οι εκατόν σαράντα τέσσερις συμβασιούχοι είναι περίπου οι μισοί εργαζόμενοι στις υπηρεσίες της περιφέρειας. Από το 2011 μέχρι σήμερα οι μόνιμοι μειώθηκαν σχεδόν κατά 55%, ενώ αντίθετα οι εργαζόμενοι ΙΔΟΧ, είτε με συμβάσεις έργου είτε μέσω ΟΑΕΔ, αυξήθηκαν κατά 98%. Για παράδειγμα στη Διεύθυνση Δημόσιας Υγείας και Κοινωνικής Μέριμνας Περιφερειακής Ενότητας Ηρακλείου εργάζονται δεκαοκτώ μόνιμοι και δεκαπέντε συμβασιούχοι, οι οποίοι στελεχώνουν οργανικές θέσεις λόγω έλλειψης προσωπικού. Αντίστοιχα στο μηχανολογικό σαράντα εργαζόμενοι είναι μόνο συμβασιούχοι. Στη Διεύθυνση Δημόσιας Υγείας απασχολούνται είκοσι συμβασιούχοι. Αντίστοιχη είναι η εικόνα και στις υπόλοιπες υπηρεσίες.

Πιθανή, λοιπόν, απόλυση των εκατόν σαράντα τεσσάρων εργαζομένων θα οξύνει σοβαρά την υποστελέχωση των υπηρεσιών της Περιφέρειας Κρήτης, ενώ την αναγκαιότητα να παραμείνουν στη θέση τους οι συμβασιούχοι επιβεβαιώνουν και οι ομόφωνες αποφάσεις του Περιφερειακού Συμβουλίου για το θέμα με πιο πρόσφατη την 176 απόφαση, με θέμα παράταση απασχόλησης των συμβασιούχων εργαζομένων στις θέσεις εργασίας τους στις υπηρεσίες της Περιφέρειας Κρήτης. Επιπλέον, με πιθανή απόλυση δημιουργείται σοβαρό οικονομικό και κοινωνικό πρόβλημα γι’ αυτούς τους εκατόν σαράντα τέσσερις εργαζόμενους και τις οικογένειές τους.

Ευθύνη προφανώς για αυτήν την κατάσταση -υπάρχει η διαχρονικότητα των ευθυνών όλων των κυβερνήσεων- έχει πριν από όλα όμως η δική σας Κυβέρνηση, που είσαστε αυτή τη στιγμή στο τιμόνι, με τις πολιτικές τις οποίες υλοποιείτε, οι οποίες έχουν στόχο το τσάκισμα της μόνιμης και σταθερής δουλειάς και της αντικατάστασής της με ελαστικές μορφές εργασίας, σύμφωνα και με τις κατευθύνσεις της Ευρωπαϊκής Ένωσης.

Σας ρωτάμε, λοιπόν, κυρία Υφυπουργέ, ποια μέτρα προτίθεται να πάρει η Κυβέρνηση για την παραμονή όλων των έμπειρων συμβασιούχων εργαζομένων στην Περιφέρεια Κρήτης, με πλήρη εργασιακά, ασφαλιστικά και συνταξιοδοτικά δικαιώματα, τη μετατροπή των εκατόν σαράντα τεσσάρων συμβάσεών τους ιδιωτικού δικαίου ορισμένου χρόνου σε συμβάσεις με σχέση εργασίας ιδιωτικού δικαίου αορίστου χρόνου και επιπλέον για μόνιμες προσλήψεις εργαζομένων με πλήρη εργασιακά και ασφαλιστικά δικαιώματα, για την κάλυψη του συνόλου των αναγκών των υπηρεσιών της Περιφέρειας Κρήτης, φυσικά με την κρατική ευθύνη και χρηματοδότηση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Κυρία Υφυπουργέ, έχετε τον λόγο.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ, κύριε Πρόεδρε.

Θα εξηγήσω λίγο τους δύο σταθερούς πυλώνες, άξονες πολιτικής που έχουμε στο Υπουργείο Εσωτερικών. Το ένα είναι η σταθερή στελέχωση του δημοσίου για να καλύψουμε τις πάγιες ανάγκες των υπηρεσιών και ο δεύτερος άξονας είναι η αξιόπιστη και αδιάβλητη διαδικασία πρόσληψης των ανθρώπων που θα στελεχώσουν τις υπηρεσίες.

Αυτό το οποίο πρέπει να γίνει σαφές για τον πρώτο άξονα, δηλαδή της σταθερής στελέχωσης, είναι ότι εμείς επενδύουμε στην κάλυψη μόνιμων θέσεων για τις υπηρεσίες του δημοσίου. Τι σημαίνει αυτό; Στον προγραμματισμό -το έχουμε πει και σε προηγούμενη ερώτηση, κύριε Συντυχάκη- έχουμε υιοθετήσει ένα πάγιο σύστημα προγραμματισμού προσλήψεων. Μία φορά τον χρόνο το σύνολο των υπηρεσιών του δημοσίου αιτούνται στο Υπουργείο Εσωτερικών και στο πλαίσιο των δημοσιονομικών ορίων της χώρας, δηλαδή για κάθε μία αποχώρηση να μπορεί να γίνει μία πρόσληψη για να μην ξεφύγουμε δημοσιονομικά, επιλέγονται οι θέσεις οι οποίες θα εγκριθούν.

Πιο συγκεκριμένα, για τα τελευταία πέντε έτη έχουν εγκριθεί εκατόν δέκα χιλιάδες προσλήψεις. Πιο συγκεκριμένα, στο ζήτημα των περιφερειών, να πω ότι για τα έτη 2020 ως 2024 εγκρίθηκαν χίλιες οκτακόσιες ογδόντα επτά θέσεις, ενώ για το 2025 υπερδιπλασιάσαμε την έγκριση και πήγαμε στις οκτακόσιες δύο μόνιμες θέσεις εργασίας, με αριθμό να αγγίζει λοιπόν τα δύο χιλιάδες εξακόσια ογδόντα εννέα καινούργια άτομα.

Αυτό τι σημαίνει για την Περιφέρεια Κρήτης; Οι εγκρίσεις που έχουν δοθεί αυτά τα τελευταία πέντε χρόνια είναι εκατόν ογδόντα, εκ των οποίων οι πενήντα τρεις εγκρίθηκαν τώρα για το 2025, αγγίζοντας το 78% του αιτήματος της Περιφέρειας Κρήτης.

Να πω όμως ότι και αυτά τα στοιχεία τα οποία αναφέρετε είναι λίγο προβληματικά και θα ήθελα να μοιραστώ μαζί σας την πραγματική εικόνα, η οποία δεν είναι μια επεξεργασία του Υπουργείου Εσωτερικών αλλά είναι σε κοινή θέα σε όλο τον κόσμο στο apografi.gov.gr.

Αυτό το οποίο, λοιπόν, θέλω να πω γι’ αυτό που αναφέρατε για τη Διεύθυνση Δημόσιας Υγείας και Κοινωνικής Μέριμνας, ποια είναι η αλήθεια του οργανογράμματος τριάντα δύο προβλεπόμενες οργανικές θέσεις. Οι είκοσι τέσσερις καλυμμένες από μόνιμο προσωπικό και έξι δεσμευμένες προκειμένου να προκηρυχθούν στο ΑΣΕΠ εν όψει του καινούργιου διαγωνισμού και δύο μέσω του συστήματος κινητικότητας.

Άρα από το σύνολο των οργανικών θέσεων δύο είναι μόνο κενές, ενώ για το μηχανολογικό, που υποθέτω ότι είναι η Διεύθυνση Τεχνικών Έργων, θέλω να επισημάνω ότι το οργανόγραμμα δίνει τριάντα επτά οργανικές θέσεις, εκ των οποίων είκοσι επτά καλυμμένες με μόνιμες προσλήψεις και οι υπόλοιπες έξι βρίσκονται σε φάση προκήρυξης από το ΑΣΕΠ, ενώ τέσσερις έχουν ενταχθεί στον επόμενο κύκλο κινητικότητας. Αυτός είναι ο πρώτος πυλώνας σταθερής στελέχωσης του δημοσίου.

Το δεύτερο κομμάτι που θέλω να αναδείξω είναι ο τρόπος πρόσληψης που είπαμε και αυτό είναι οι θέσεις του διοικητικού, των μηχανικών κ.τλ., είναι ευθύνη του ΑΣΕΠ. Αυτό το οποίο πρέπει να είναι ξεκάθαρο -και στην δευτερολογία μου θα μιλήσω για το κομμάτι και των συμβασιούχων και των προγραμμάτων του ΟΑΕΔ, γιατί είναι δύο διαφορετικά τελείως πράγματα- είναι ότι το ΑΣΕΠ αυτή τη στιγμή έβγαλε τα οριστικά αποτελέσματα πανεπιστημιακής και τεχνολογικής εκπαίδευσης συνολικά για κοντά στις πέντε χιλιάδες θέσεις και το επόμενο δίμηνο επίκειται ο επόμενος διαγωνισμός από τη δεξαμενή των επιτυχόντων, προκειμένου να καλυφθούν πάνω από επτά χιλιάδες θέσεις.

Άρα εμείς επενδύουμε στη σταθερή στελέχωση του δημοσίου με αδιάβλητες διαδικασίες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε συνάδελφε, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υφυπουργέ, προφανώς οι πυλώνες τους οποίους αναφέρατε έχουν έναν και μόνο στόχο, το πώς θα διαιωνίσουν αυτή την εργασιακή ομηρία για την οποία αναφέρθηκα στην πρωτολογία. Διότι αυτοί οι εκατόν σαράντα τέσσερις εργαζόμενοι, όπως φυσικά και πάρα πολλοί σε διάφορους κλάδους, βιώνουν χρόνια αυτό το μαρτύριο και πάντα με την απειλή να πλανάται πάνω από το κεφάλι τους, στο πλαίσιο των ελαστικών εργασιακών σχέσεων, όπως σας είπα.

Μα τα στοιχεία, τα οποία είναι από τις υπηρεσίες της περιφέρειας, να σας πω μόνο για την Περιφερειακή Ενότητα Ηρακλείου το 2011 ήταν τετρακόσιοι τριάντα τρεις οι μόνιμοι, το 2023 τετρακόσιοι είκοσι δύο. ΙΔΟΧ, είκοσι δύο το 2011, τριάντα έξι το 2023. Περιφερειακή Ενότητα Λασιθίου: μόνιμοι διακόσιοι δεκαέξι το 2009, εβδομήντα πέντε το 2023. ΙΔΟΧ, μηδέν το 2009, δεκαοχτώ το 2023. Ρέθυμνο: μόνιμοι διακόσιοι δεκαοχτώ το 2009, ογδόντα οχτώ το 2023. ΙΔΟΧ τριάντα δύο το 2009, δεκαέξι το 2023. Χανιά: μόνιμοι τριακόσιοι τριάντα πέντε το 2009, εκατόν εξήντα ένας το 2023 και ΙΔΟΧ από είκοσι επτά το 2009, σαράντα το 2023.

Αυτή είναι η εικόνα που υπάρχει αυτή τη στιγμή στην Περιφέρεια Ηρακλείου και πείτε μου εσείς πώς σε τόσο κρίσιμους τομείς θα απολύσετε εκατόν σαράντα τέσσερις εργαζόμενους, πάντα με το πρόσχημα ότι θα κάνετε τις προσλήψεις μέσω του ΑΣΕΠ, που αποδεικνύεται ότι δεν είναι και απολύτως αξιόπιστο, με την έννοια ότι ποιος καθορίζει τους όρους και τις προϋποθέσεις ενός τέτοιου διαγωνισμού.

Και στο κάτω-κάτω έχει αποδειχτεί ότι σε πάρα πολλούς διαγωνισμούς υπάρχει πολύ σημαντική καθυστέρηση στο να κληθούν να λάβουν θέση εργασίας, δύο ακόμα και τρία χρόνια.

Δεν είναι κακό φυσικά να ομολογήσετε -άλλωστε ιδεολογικά είστε συνεπείς σε αυτό που πρεσβεύετε- ότι όλα οδηγούν στην παράδοση των τομέων της τοπικής και περιφερειακής διοίκησης τους ιδιώτες. Εγώ θα σας αναφέρω το εξής παράδειγμα στην Περιφέρεια Κρήτης. Η σύσταση του αναπτυξιακού οργανισμού «ΔΑΙΔΑΛΟΣ Α.Ε.» που έστησε η περιφέρεια με δήμους της Κρήτης, λειτουργεί στην πραγματικότητα ως άλλη περιφέρεια δίπλα στην περιφέρεια και έγινε ακριβώς για να περάσουν αρμοδιότητες και υποδομές στο ιδιωτικό κεφάλαιο. Να λοιπόν πώς σιγά-σιγά θα εκτοπιστεί το μόνιμο προσωπικό για να μπουν στη μέση ιδιώτες.

Οι σύμβουλοι της Λαϊκής Συσπείρωσης στην Κρήτη το έχουν καταγγείλει επανειλημμένως. Έχουν καταγγείλει τις προγραμματικές συμβάσεις εκατοντάδων χιλιάδων ευρώ με τις οποίες εκχωρεί η διοίκηση της περιφέρειας αρμοδιότητες των υπηρεσιών στη «ΔΑΙΔΑΛΟΣ Α.Ε.» αντί να διεκδικηθούν προσλήψεις μόνιμου προσωπικού με επαρκή χρηματοδότηση, αναβάθμιση των υπηρεσιών. Και το έχει καταγγείλει και ο Σύλλογος των Εργαζομένων και ο Σύλλογος των Υπαλλήλων της Περιφερειακής Ενότητας Ρεθύμνου.

Τα ποσά λοιπόν που η περιφερειακή αρχή δίνει για τη διοικητική υποστήριξη, δηλαδή στο δουλεμπορικό της ανώνυμης εταιρείας -να το πω έτσι πιο χαρακτηριστικά- και σε τεχνικούς συμβούλους είναι ενδεικτικά του ρόλου της για την βρώμικη δουλειά σε αυτή την αντιλαϊκή πολιτική. Το 2020-2023 υπολογίστηκαν 17.133.579 ευρώ. Έγιναν συμβάσεις κοντά στα 10 εκατομμύρια και πληρώθηκαν 5,5 εκατομμύρια ευρώ.

Αυτό είναι το κράτος στην προέκτασή του, δηλαδή, να υλοποιεί την πολιτική των κυβερνήσεων και της Ευρωπαϊκής Ένωσης που θεωρούν κόστος τα δικαιώματα των εργαζομένων και όφελος για κράτος και μεγαλοεργοδοσία τις ελαστικές εργασιακές σχέσεις.

Κατά συνέπεια, εμείς λέμε ότι πρέπει να σταματήσει αυτή η ταλαιπωρία των εκατόν σαράντα τεσσάρων εργαζομένων. Εδώ αυτό είναι το πιο κρίσιμο να απαντήσετε, γιατί η συζήτηση της επίκαιρης ερώτησης αφορά αυτό, τους εκατόν σαράντα τέσσερις εργαζόμενους. Και εμείς λέμε ότι πρέπει να διοριστούν άμεσα χωρίς άλλη καθυστέρηση και αστερίσκους. Και θα δανειστώ ένα πολύ επιτυχημένο σύνθημα, κανένας επιτυχών αδιόριστος, επιτυχών σημαίνει διοριστέος. Αυτό σημαίνει τι; Ότι ακόμη και αν πάτε σε αυτή τη διαδικασία του ΑΣΕΠ πρέπει να ισχύσει αυτό.

Οι ευθύνες βαραίνουν όλους εσάς και αναφέρομαι και στον ΣΥΡΙΖΑ και στο ΠΑΣΟΚ, διότι δόθηκε η ευκαιρία να αλλάξει το άρθρο 103 του Συντάγματος, έτσι ώστε να δοθεί η δυνατότητα αυτοδικαίως να μετατραπούν οι συμβάσεις ορισμένου χρόνου σε αορίστου. Δεν το δεχτήκατε εσείς ως Κυβέρνηση. Δεν δέχτηκε να υιοθετήσει την πρόταση ούτε ο ΣΥΡΙΖΑ ούτε και το ΠΑΣΟΚ. Γι’ αυτό και ταλαιπωρούνται σήμερα οι άνθρωποι.

Σε κάθε περίπτωση πρέπει να δώσετε λύση για να μπορούν να λειτουργήσουν επαρκώς και ποιοτικά οι υπηρεσίες της περιφέρειας σε συνθήκες αυξημένων αναγκών για τους κατοίκους της Κρήτης.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Τον λόγο έχει η κυρία Υφυπουργός.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Θα επικεντρωθώ στο αντικείμενο της ερώτησης, κύριε Βουλευτά και θα ξεκαθαρίσω λιγάκι δύο διακριτά, δύο διακριτές διαδικασίες. Για τα προγράμματα της ΔΥΠΑ πρέπει να πούμε ότι η εξοντωτική διάταξη που επιτρέπει να γίνονται προγράμματα κοινωφελούς χαρακτήρα έχουν σκοπό την άμεση ανάσχεση της ανεργίας και χρησιμοποιούνται ως έκτακτο μέτρο. Η εργασιακή σχέση μέσω αυτών των προγραμμάτων δεν είναι συμβάσεις ορισμένου χρόνου, αλλά τοποθέτηση σε θέσεις πλήρους απασχόλησης με στόχο την ενίσχυση και προώθηση της απασχόλησης ανέργων, με έμφαση κυρίως σε ευπαθείς ομάδες πληθυσμού που αντιμετωπίζουν υψηλό κίνδυνο αποκλεισμού και απαιτείται να εργαστούν σε πρώτη φάση σε προστατευμένο περιβάλλον προκειμένου να ενταχθούν στην αγορά εργασίας και να αποφύγουν την περιθωριοποίηση.

Τα συγκεκριμένα προγράμματα έχουν συγκεκριμένο χρόνο προκειμένου να ολοκληρωθούν, συγκεκριμένη χρονική διάρκεια. Οι δε όροι και προϋποθέσεις, τα κριτήρια δηλαδή που εισέρχεται κάποιος στο συγκεκριμένο πρόγραμμα δεν είναι όροι και κριτήρια του ΑΣΕΠ. Όπως αντιλαμβάνεστε, καθορίζονται σε κάθε προκήρυξη με ό,τι σημαίνει αυτό. Επομένως με την παρέλευση του προβλεπόμενου χρόνου κάθε κοινωφελούς προγράμματος, η σύμβαση εκάστου ωφελουμένου -διότι ωφελούμενοι είναι οι άνθρωποι που εργάζονται σε αυτά τα προγράμματα- λύεται αυτοδικαίως, έτσι όπως προβλέπουν οι ρυθμίσεις του νόμου, χωρίς αποζημίωση και χωρίς να απαιτείται η έκδοση κάποιας διαπιστωτικής πράξης. Αυτό είναι η διαδικασία της ΔΥΠΑ.

Πάμε να πούμε τι συμβαίνει με το ορισμένου χρόνου προσωπικό, το οποίο διέπεται από τον ν.4765. Άρα έχουμε έλεγχο ΑΣΕΠ στη φάση της προκήρυξης, στη φάση των ενστάσεων και τα κριτήρια αναγράφονται ρητά στον νόμο του ΑΣΕΠ. Αυτό τι σημαίνει; Ότι έχουμε μια διακριτή διαδικασία εισροής και εργασιακής σχέσης γι’ αυτούς τους ανθρώπους είτε είναι το ένα είτε είναι το άλλο.

Η ερώτηση και η πρόταση προσκρούει, όπως και εσείς επισημάνατε, φυσικά ευθέως στο Σύνταγμα και στο 103 του Συντάγματος πιο συγκεκριμένα, προκειμένου να μπορούν να μετατραπούν οι σχέσεις από ορισμένου σε αορίστου. Αυτό απαγορεύεται από το Σύνταγμα. Επιπροσθέτως η απόφαση του Β2 Πολιτικού Τμήματος του Αρείου Πάγου η 146/2023 αναφέρει χαρακτηριστικά και διαβάζω από μέσα: «Διαδοχικές συμβάσεις εξαρτημένης εργασίας ορισμένου χρόνου συναπτόμενες με το δημόσιο, τους ΟΤΑ και τους λοιπούς φορείς του ευρύτερου δημόσιου τομέα, δεν μπορούν ούτε με νόμο να μετατραπούν σε συμβάσεις εξαρτημένης εργασίας αορίστου χρόνου, έστω και αν καλύπτουν πάγιες και διαρκείς ανάγκες και όχι πρόσκαιρες ή απρόβλεπτες ανάγκες του οικείου φορέα που προέβη στην πρόσληψη».

Το γεγονός ότι οι συγκεκριμένοι άνθρωποι -ας αφήσουμε στην άκρη τη μετατροπή της σύμβασης, το ότι δεν μπορούμε να το κάνουμε, δεν μπορούμε να το υπερβούμε, είναι ξεκάθαρο- αξιοποίησαν -και καλά έκαναν- ένα πρόγραμμα κοινωφελούς χαρακτήρα για την απασχόλησή τους σε φορείς του δημοσίου που δεν έχει τα ίδια κριτήρια με αυτούς που περνάνε το ΑΣΕΠ -άκουσα από εσάς τώρα που αμφισβητήσατε και τα κριτήρια του ΑΣΕΠ, κάπως αυτό με προβλημάτισε η αλήθεια είναι- αυτό εσείς το τσουβαλιάζετε, είναι το ίδιο πράγμα και θα μπορούσαμε δηλαδή να πούμε συλλήβδην ότι όποιος έχει διοριστεί με πρόγραμμα ΔΥΠΑ, να διοριστεί στο δημόσιο, χωρίς κανένα κριτήριο; Αυτό είναι η πολιτική πρόταση της ισονομίας που συζητάμε;

Ο στόχος της Κυβέρνησης είναι να στελεχώνεται το δημόσιο με αξιόλογους ανθρώπους και αξιοκρατικό τρόπο για την πάγια στελέχωσή του. Αυτή είναι η γραμμή μας, αυτή είναι η πολιτική μας, για αυτήν εργαζόμαστε.

Ευχαριστώ θερμά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την τέταρτη με αριθμό 286/2-12-2024 επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Περιβάλλοντος και Ενέργειας με θέμα: «Η στάση της ελληνικής Κυβέρνησης στην Παγκόσμια Διάσκεψη για το Περιβάλλον (COP29) στο Αζερμπαϊτζάν».

Θα απαντήσει ο Υπουργός Περιβάλλοντος και Ενέργειας κ. Θόδωρος Σκυλακάκης.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Καλημέρα, κύριε Υπουργέ. Η Παγκόσμια Διάσκεψη για το Περιβάλλον του ΟΗΕ, γνωστή ως COP29, συμπλήρωσε τις εργασίες της στις 22 Νοεμβρίου. Σε αυτήν, όπως γνωρίζετε, συμμετείχαν περί τις διακόσιες χώρες και συζήτησαν ζωτικά προβλήματα για το μέλλον του πλανήτη εν όψει της κρίσης του περιβάλλοντος και της κλιματικής κρίσης.

Η ελληνική Κυβέρνηση εκπροσωπήθηκε από τον Πρωθυπουργό, από εσάς και από τους Υφυπουργούς Περιβάλλοντος και Εξωτερικών. Η ελληνική Κυβέρνηση στις εργασίες της COP29 δεν έθιξε τα βασικά ζητήματα τα οποία απασχόλησαν τα περισσότερα κράτη που συμμετείχαν σε αυτήν. Θα σας κάνω και δεύτερη επίκαιρη ερώτηση ως προς αυτό σε λίγο.

Την ίδια στιγμή μας απασχολεί όμως το γεγονός ότι στις δηλώσεις του ο Πρωθυπουργός αναφέρθηκε σε ένα μοτίβο –λέει- φιλόδοξων στόχων και προσδοκιών, που τελικά δεν εκπληρώνονται. Την ίδια στιγμή ακόμη περισσότερο μας απασχόλησε η αναφορά του κυρίου Πρωθυπουργού στα δύο κεντρικά προβλήματα που φαίνεται να αντιμετωπίζει η ελληνική Κυβέρνηση ως προς το ζήτημα αυτό. Το πρώτο είναι ότι ξοδεύουμε –είπε- 2 δισεκατομμύρια ευρώ για την πολιτική προστασία και δεν εξήγησε ακριβώς τι αποτελέσματα έχουν αυτά τα κονδύλια όσον αφορά την προστασία της Ελλάδας από τις φυσικές καταστροφές.

Επίσης, έκανε λόγο για τις υψηλές τιμές ενέργειας στην Ελλάδα. Εσείς, μάλιστα, μιλήσατε στη διάσκεψη και αναφερθήκατε στις «παράλογες τιμές ενέργειας».

Η Πλεύση Ελευθερίας ανησυχεί πραγματικά για το γεγονός ότι και πάλι τώρα η Ελληνική Κυβέρνηση δεν φαίνεται να έλαβε τα απαραίτητα μέτρα, ούτως ώστε να αποφύγει μια ξαφνική εκτίναξη των τιμών ενέργειας στη χώρα. Βεβαίως, ανησυχούμε για τις επιπτώσεις που αυτό έχει κυρίως στα ελληνικά νοικοκυριά, τα οποία αντιμετωπίζουν μια οξύτατη κρίση κόστους ζωής και κρίση ακρίβειας.

Σας ερωτώ, κύριε Υπουργέ: Τι ακριβώς εννοούσε ο Πρωθυπουργός, όταν κατά την παρέμβασή του από το βήμα της COP29, αναφερόμενος στην Ευρωπαϊκή Ένωση, είπε ότι «ξοδεύουμε πάρα πολλά για την επίτευξη στόχων, που στην πραγματικότητα υπόκεινται σε περιορισμένο έλεγχο και απολαμβάνουν περιορισμένης νομιμοποίησης». Διαφωνεί η Κυβέρνηση με τους στόχους αυτούς; Εν πάση περιπτώσει, τι εννοεί ακριβώς όταν λέει ότι «υπόκεινται σε περιορισμένη νομιμοποίηση και περιορισμένο έλεγχο»;

Η δεύτερη ερώτησή μου, κύριε Υπουργέ, είναι γιατί και πάλι η Ελληνική Κυβέρνηση δεν έλαβε τα απαραίτητα μέτρα, ούτως ώστε να αποφύγει μια νέα ξαφνική εκτίναξη των τιμών ενέργειας, η οποία ήδη άρχισε να πλήττει τα ελληνικά νοικοκυριά και αναμένεται να τα επιβαρύνει ακόμα περισσότερο με τεράστιους λογαριασμούς στο ρεύμα, στη θέρμανση κ.λπ..

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Καλημέρα, αξιότιμε κύριε συνάδελφε. Να ξεκινήσω από τις τιμές της ενέργειας, γιατί θέσατε δύο διαφορετικά θέματα. Οι τιμές ενέργειας το 2024 θα κλείσουν χαμηλότερα από ό,τι το 2023. Με βάση τα στοιχεία, μιλάμε για τα νοικοκυριά, οι τιμές θα είναι μεταξύ 10% και 15% χαμηλότερα σε σχέση με το έτος του 2023. Αυτό περιλαμβάνει και περιόδους εξάρσεων, όπως ήταν το καλοκαίρι και όπως λιγότερο είναι και σε αυτή την περίοδο και περιλαμβάνει και περιόδους πολύ χαμηλών τιμών, όπως έγινε την περασμένη άνοιξη.

Υπάρχει αυτό το περίφημο «μέχρι» που χρησιμοποιούν τα μέσα ενημέρωσης, που σου λένε μέχρι 60% και στην πράξη η μεσοσταθμική τιμή είναι 7% ή 10%. Όμως, το «μέχρι» μας βολεύει όλους. Να κοιτάμε τα πράγματα όπως είναι στην πραγματικότητα. Οι τιμές σε αυτή την περίοδο σε όλη την Ευρώπη είναι ανεβασμένες και στη δική μας περιοχή είναι περισσότερο ανεβασμένες. Ο λόγος που είναι ανεβασμένες είναι κατά βάση αδυναμίες εκτός Ελλάδος.

Η ελληνική παραγωγική δυναμικότητα αυτόν τον Νοέμβριο που πέρασε είχε μεγάλες καθαρές εξαγωγές, κάτι που δεν συνέβαινε στο παρελθόν και οφείλεται στο γεγονός ότι έχουμε αναπτύξει πάρα πολλές ανανεώσιμες πηγές ενέργειας. Αυτή η εξαγωγική δυναμικότητα, εάν δεν είχαμε τις αδυναμίες των γειτόνων μας και τις διασυνδέσεις που έχουμε χτίσει, θα οδηγούσε σε πολύ χαμηλότερες τιμές εάν ήμασταν αποκλεισμένοι. Η ευρωπαϊκή νομοθεσία, όμως, δεν προβλέπει τέτοιου είδους αποκλεισμούς. Δεν έχεις το δικαίωμα να σταματάς τη ροή των αγαθών και των υπηρεσιών ούτε για τον ηλεκτρισμό ούτε για οτιδήποτε άλλο, εκτός εάν υπάρχει κίνδυνος μπλακ άουτ.

Επομένως, στην πράξη η πίεση την οποία δεχόμαστε είναι εξωγενής. Είναι εξωγενής από το γεγονός ότι έχουμε υψηλότερες τιμές φυσικού αερίου και είναι εξωγενής από το γεγονός ότι ρουφάει το σύστημα την ενέργεια από την Ελλάδα προς βορράν. Υπάρχουν πάρα πολλά χρόνια και θα υπάρξουν και στο μέλλον που δουλεύει ανάποδα το σύστημα. Αυτή είναι μία περίοδος που κάνουμε μεγάλες εξαγωγές.

Η Κυβέρνηση παρεμβαίνει. Σήμερα θα ανακοινώσουμε τις επιδοτήσεις για τις τιμές του Δεκεμβρίου. Από την ανακοίνωση αυτή για τα κυμαινόμενα τιμολόγια θα έχουμε επιδότηση δεκαπέντε λεπτά, κάτι που θα φέρει τις τιμές -για τη μεγάλη πλειοψηφία των νοικοκυριών που είναι στους τρεις-τέσσερις μεγάλους παρόχους- ακριβώς στα επίπεδα του Νοεμβρίου, δηλαδή στα επίπεδα του προηγούμενου μήνα. Συνεπώς, η Κυβέρνηση παρεμβαίνει. Υπάρχουν αντικειμενικές δυσκολίες.

Για το θέμα της COP29, κύριε Πρόεδρε, θα μου επιτρέψετε να χρησιμοποιήσω τη δευτερολογία μου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Υπάρχουν και επιχειρήσεις, κύριε Υπουργέ, αν μου επιτρέπετε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα ανακοινώσουμε γι’ αυτές την επόμενη εβδομάδα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υπουργέ, η απάντηση που μου δώσατε μου προκαλεί έκπληξη. Κατ’ αρχάς είπατε ότι οι τιμές το 2024, σε όλο το έτος, αναμένεται να είναι συνολικά χαμηλότερες κατά περίπου 10%, σε σχέση με το 2023.

Οι τιμές του 2023 ήταν ήδη υψηλές και οι τιμές και το 2024 είναι υψηλές για τα ελληνικά νοικοκυριά και το γεγονός ότι υπάρχει μια πτώση έστω και 10%, γίνεται πάνω σε μια βάση, η οποία είναι δύσκολη για πάρα πολύ μεγάλη μερίδα της ελληνικής κοινωνίας, δύσκολη, ούτως ώστε να μπορέσει να ανταπεξέλθει σε αυτή, μέσα σε ένα πλαίσιο ακρίβειας και κρίσης κόστους ζωής.

Το δεύτερο που επίσης με εκπλήσσει είναι το γεγονός ότι δεν απαντάτε στην εκτίναξη των τιμών στο τέλος του 2024. Δεν έχει σημασία να μιλάμε μόνο για τον μέσο όρο των τιμών στο 2024. Όταν, ξαφνικά, οι τιμές αυτές αναμένεται να ανέβουν, προκαλούν ανασφάλεια στα νοικοκυριά και ανατρέπουν τον σχεδιασμό τους. Δημιουργούν την αίσθηση, επίσης, ότι η Κυβέρνηση δεν τα προστατεύει, επαρκώς.

Ακόμα πιο συγκεκριμένα, εάν τελικά όλα πάνε καλά και οι τιμές έχουν κατέβει το 2024, γιατί πήγατε και διαμαρτυρηθήκατε στην COP29 για παράλογες τιμές; Θα έπρεπε να πείτε «είμαστε ικανοποιημένοι, είναι πολύ καλές οι τιμές, που έχουμε στην Ελλάδα, αφού έχουν κατέβει κατά 10%, σε σχέση με το 2023». Βεβαίως, δεν το είπατε αυτό. Δεν το είπατε, για τον προφανή λόγο ότι δεν είστε καθόλου ικανοποιημένος με τη διαμόρφωση των τιμών του 2024. Άρα, μην μου δίνετε μια απάντηση που ξεκινάει με το επιχείρημα ότι «τα πάμε καλά». Δεν τα πάμε καλά.

Το δεύτερο θέμα έχει να κάνει με τις επιδοτήσεις. Είπατε ότι θα υπάρξει επιδότηση. Η πολιτική των επιδοτήσεων, κύριε Υπουργέ, είναι μια πολιτική που παίρνει χρήματα από τον προϋπολογισμό και τα λεφτά των φορολογουμένων. Δηλαδή, παίρνει από τη μία τσέπη των Ελλήνων πολιτών, για να μειώσει τις τιμές στο ρεύμα και να τους γλιτώσει χρήματα από την άλλη τσέπη. Οι πολίτες το καταλαβαίνουν αυτό.

Την ίδια στιγμή, το ολιγοπώλιο των εταιρειών ενέργειας στη χώρα, που απαρτίζεται από πέντε-έξι μεγάλες επιχειρήσεις, σύμφωνα με στοιχεία που δημοσιοποιήθηκαν τον Απρίλιο, δείχνει πως αυτές οι επιχειρήσεις θα έχουν κέρδη της τάξης των 800 εκατομμυρίων για το πρώτο τρίμηνο. Μιλάμε για υπερκέρδη, σε βάθος όλου του έτους! Αυτά δεν τα αγγίζετε και οι εταιρείες αυτές, οι οποίες εξάγουν, ταυτόχρονα βγάζουν υπερκέρδη. Έχει γίνει συζήτηση για έκτακτη αδρή φορολόγηση των υπερκερδών των επιχειρήσεων αυτών, ούτως ώστε να μην παίρνετε τα χρήματα από τη μία τσέπη του Έλληνα φορολογούμενου -δηλαδή, από τον προϋπολογισμό- και να τα δίνετε στην άλλη, παριστάνοντας ότι η Κυβέρνηση προστατεύει τον Έλληνα πολίτη. Δεν κάνει τίποτα, γιατί τον προστατεύει με τα δικά του χρήματα! Να τα πάρετε από αυτούς που εκμεταλλεύονται την κατάσταση.

Τέλος, κύριε Υπουργέ, είναι πρόβλημα να λέτε στους Έλληνες πολίτες ότι «οι τιμές ενέργειας στην Ελλάδα είναι πολύ υψηλές, διότι οι επιχειρήσεις εξάγουν προς τα έξω». Θα πρέπει να βρείτε έναν τρόπο να τους εξηγήσετε γιατί δεν μπορεί η Κυβέρνηση να δημιουργήσει κίνητρα στις επιχειρήσεις αυτές, ούτως ώστε να εξάγουν λιγότερο και να κρατούν τις τιμές χαμηλά μέσα στην εθνική οικονομία.

Τελικά, η ευθύνη σας είναι απέναντι στους Έλληνες φορολογούμενους και όχι στις εξαγωγές που κάνουν αυτές οι επιχειρήσεις. Αυτή είναι η πρώτη σας ευθύνη.

Κλείνοντας, να σας ζητήσω και να μου απαντήσετε στην αναφορά μου για την δήλωση του Πρωθυπουργού ότι οι στόχοι αυτοί είναι αυθαίρετοι και ότι δεν είναι στόχοι οι οποίοι δείχνουν πως υπάρχει διαφάνεια, στον τρόπο με τον οποίο λειτουργεί η Ευρωπαϊκή Ένωση. Δεν μου απαντήσατε. Είπατε ότι θα μου απαντήσετε στην δευτερολογία σας. Παρακαλώ, να το κάνετε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Έχετε τον λόγο, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αγαπητέ, αξιότιμε συνάδελφε, θα έπρεπε να έχετε καταγράψει ότι η Κυβέρνηση έχει δηλώσει ότι θα λάβει δημοσιονομικά μέτρα, τα οποία θα αφορούν στην ηλεκτροπαραγωγή, με τα οποία θα καλυφθούν αυτές οι επιδοτήσεις.

Κακώς, λοιπόν, λέτε ότι θα πάνε από τους πολίτες, εφόσον το έχουμε δηλώσει και έχουμε πει ότι, όταν τελειώσει αυτή η περίοδος -γιατί πρέπει να δούμε και πόσο πρέπει να είναι το ποσό- θα ληφθούν τα αντίστοιχα μέτρα για να καλυφθούν τα ποσά αυτά, χωρίς να προσφύγουμε στον προϋπολογισμό.

Σε σχέση με τις τιμές, βεβαίως, είπαμε ότι είναι παράλογες οι τιμές και αναφερόμασταν στις τιμές που σημειώθηκαν κυρίως το καλοκαίρι και λιγότερο τώρα στη Νοτιοανατολική Ευρώπη, Ουγγαρία, Ρουμανία, Βουλγαρία και σε κάποιες άλλες χώρες επίσης κατά καιρούς και εμείς, όπου ήταν 700 και 800 και 900 ευρώ η κιλοβατώρα. Και είπαμε στην επιτροπή ότι δεν γίνεται να υπάρχουν δυσκολίες στην εξαγωγή φθηνής ενέργειας από την Κεντρική Ευρώπη προς την Ανατολική την οποία να πληρώνουμε εμείς δυσανάλογα. Υπάρχει μια συζήτηση με την επιτροπή για το πώς αυτό θα αρθεί μετά από απόφαση του Ευρωπαϊκού Συμβουλίου, που είπε ότι πρέπει να κοιτάξει επειγόντως η επιτροπή αυτό το θέμα. Και είμαστε τώρα σε αυτή τη συζήτηση.

Είναι ένα θέμα πιο σύνθετο, γιατί περιλαμβάνει και μεγάλες επενδύσεις, όπως είναι οι διασυνδέσεις, οι οποίες θέλουν χρόνια για να γίνουν, περιλαμβάνει και τον τρόπο χρήσης των διασυνδέσεων. Όμως, η βάση της Ευρωπαϊκής Ένωσης είναι η μη παρεμπόδιση της ελεύθερης κυκλοφορίας των αγαθών και υπηρεσιών. Δεν μπορεί μια κυβέρνηση να μετέχει στην Ευρωπαϊκή Ένωση και να πειράζει τη βάση των συνθηκών που έχουμε υπογράψει. Την επόμενη μέρα, αύριο, όταν χρειαστούμε εμείς εισαγωγές από τη Βουλγαρία, όταν θα δουλεύει το πυρηνικό τους φουλ, τι θα γίνει; Θα λέμε ότι θα σταματούν οι Βούλγαροι τις εισαγωγές για να μειώσουν τις δικές τους τιμές;

Δεν γίνονται αυτά τα πράγματα στην Ευρωπαϊκή Ένωση. Εκτός θα μπορούσαν να γίνονται, αλλά εντός Ευρωπαϊκής Ένωσης -εκτός αν έχεις θέματα κινδύνου μπλακάουτ- δεν μπορείς να παρεμποδίσεις τις εξαγωγές. Μπορείς, ασφαλώς, να έρθεις και να χρηματοδοτήσεις τις επιδοτήσεις, όπως και θα κάνουμε με δημοσιονομικό τρόπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Συγγνώμη, αλλά έχουμε ένα λεπτό, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ! Είναι η βασική ερώτηση.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Για την βασική ερώτηση, για την COP. Είναι λίγο πιο σύνθετο.

Η παγκόσμια διαπραγμάτευση για το κλίμα δεν πάει καλά. Η Ευρώπη έχει μια πολιτική η οποία δεν έχει επιφέρει τα αποτελέσματα τα οποία ήθελε. Η Ευρώπη έχει σήμερα 6% των παγκόσμιων ρύπων και επιδιώκει να το μηδενίσει με πάρα πολύ μεγάλο κόστος. Όμως, το υπόλοιπο 94% δεν περπατάει. Έχουμε μετά την εκλογή της νέας αμερικανικής ηγεσίας ένα μεγάλο ερωτηματικό για το τι θα γίνει. Έχουμε τη μόνιμη διαφωνία μεταξύ αναπτυγμένων και αναπτυσσόμενων χωρών για το πόσα λεφτά θα πηγαίνουν εκεί.

Και έχουμε και το εξής, το οποίο είναι και η καρδιά αυτού που είπε ο Πρωθυπουργός, ότι η Ευρώπη, εκτός από τον κεντρικό στόχο, που είναι να μειώσουμε το CO2, να το μηδενίσουμε, να γίνουμε κλιματικά ουδέτεροι, έχει βάλει και δεκάδες άλλους επιμέρους μικρούς και μεγάλους στόχους, υποτίθεται για να διευκολύνει τον κεντρικό στόχο.

Αυτοί οι επιμέρους στόχοι έχουν πολύ μεγάλο οικονομικό κόστος και είναι αθροιζόμενο αυτό το οικονομικό κόστος μαζί με το κόστος της προσαρμογής, για το οποίο δεν έχει κάνει καμμία σοβαρή προετοιμασία η Ευρώπη και εμείς το πληρώνουμε. Διότι η προσαρμογή είναι αυτά τα 2 δισεκατομμύρια, τα οποία κουβεντιάζουμε και η προσαρμογή με τη μορφή καταστροφών θα έρχεται συνεχώς τα επόμενα τριάντα χρόνια, γιατί οτιδήποτε και να κάνουμε για να μειώσουμε τους ρύπους, το φαινόμενο είναι αθροιστικό. Επειδή μετρούν στη θερμοκρασία του πλανήτη οι ρύποι της τελευταίας εκατονταετίας και όταν προστίθενται οι ρύποι μιας χρονιάς, αυτοί που αφαιρούνται είναι οι ρύποι του 1924 -είναι πιο σύνθετο, αλλά για να το καταλάβει ο κόσμος το λέω έτσι- οι οποίοι αφορούσαν μια πολύ μικρότερη παγκόσμια οικονομία.

Για να σταματήσουμε το φαινόμενο, θα πρέπει να έχουμε σοβαρή μείωση των ρύπων, η οποία δεν προβλέπεται να αρχίσει πριν από πέντε-δέκα χρόνια. Και επειδή είναι εκατονταετίας και παραπάνω οι ρύποι που είναι μαζεμένοι, θα χρειαστούν τριάντα με σαράντα χρόνια, για να σταματήσει αυτή η άνοδος της θερμοκρασίας.

Συνεπώς είμαστε κλειδωμένοι σε φαινόμενα κλιματικής κρίσης για τα επόμενα σαράντα χρόνια. Και εμείς πρέπει για τα επόμενα σαράντα χρόνια, ως Ευρωπαίοι, να πληρώσουμε και τη μείωση των ρύπων, που είναι η πιο φιλόδοξη στον πλανήτη και τα χτυπήματα που θα μας δίνει η κλιματική κρίση, όπως και όλοι οι υπόλοιποι και τους επιμέρους στόχους, οι οποίοι κακώς μπήκαν. Διότι, αν βάζαμε μόνο τον στόχο της μείωσης των ρύπων, θα πετυχαίναμε αυτόν τον στόχο με πολύ αποτελεσματικότερο και οικονομικό τρόπο.

**ΠΡΟΕΔΡΕΥΩΝ (Βασίλειος Βιλιάρδος):** Προφανώς και οι πόλεμοι αυξάνουν τους ρύπους, οπότε τζάμπα κάνουμε ό,τι κάνουμε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Οι πόλεμοι είναι πόλεμοι! Η κλιματική κρίση αυξάνει τους ρύπους!

**ΠΡΟΕΔΡΕΥΩΝ (Βασίλειος Βιλιάρδος):** Βεβαίως!

Μια ανακοίνωση στο Σώμα: Η τρίτη με αριθμό 276/2-12-2024 επίκαιρη ερώτηση πρώτου κύκλου της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Περιβάλλοντος και Ενέργειας, με θέμα: «Επανασυνδέσεις και μέτρα για την ενεργειακή φτώχεια», δεν θα συζητηθεί κατόπιν συνεννόησης.

Θα συνεχίσουμε τώρα με τη συζήτηση της πέμπτης με αριθμό 272/30-11-2024 επίκαιρης ερώτησης πρώτου κύκλου της Ανεξαρτήτου Βουλευτού Βοιωτίας κ. Παναγιού Πούλου προς τον Υπουργό Περιβάλλοντος και Ενέργειας, με θέμα: «Καταστρατήγηση ακυρωτικών αποφάσεων του Συμβουλίου της Επικρατείας στη σχεδιαζόμενη εγκατάσταση ανεμογεννητριών στη θέση Μεγάλη Λούτσα του Δήμου Λεβαδέων Βοιωτίας».

Έχετε τον λόγο, κυρία συνάδελφε, για την πρωτολογία σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κύριε Πρόεδρε, αλλά είχαμε συμφωνήσει με τον συνάδελφο και αν δεν έχει αντίρρηση και ο Υπουργός, να προηγηθεί η ερώτησή του, γιατί έχει δεύτερη ερώτηση στον Υπουργό.

**ΠΡΟΕΔΡΕΥΩΝ (Βασίλειος Βιλιάρδος):** Το έχω αναγγείλει, κυρία Πούλου, οπότε αν θέλετε…

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ.

Κύριε Υπουργέ, στις 8-11-2024, επ’ ευκαιρία μιας συζήτησης που είχαμε σχετικά με μια επίκαιρη ερώτησή μου που αφορούσε στον Άγιο Βασίλειο Βοιωτίας -και να μου επιτρέψετε να κάνω μια αναφορά ακόμη σε αυτό, διότι είναι ακόμη μια περίπτωση που με προσφυγές αλλεπάλληλες στα διοικητικά δικαστήρια, αλλά και στο Συμβούλιο της Επικρατείας- είναι ακόμη ένα παράδειγμα σαν και αυτό για το οποίο θα μιλήσουμε σήμερα.

Είχατε δεσμευθεί, λοιπόν, διαβάζοντας επί λέξει από τα Πρακτικά: Αν μου φέρετε μία ερώτηση ότι κάποιος μετά από μια απόρριψη της προσφυγής -και αφού δούμε και το αίτιο της προσφυγής και το αίτιο της απόρριψης- κάνει καταχρηστική χρήση της νομοθεσίας, ευχαρίστως θα επιληφθώ. Και δεν χρειάζεται να υπάρξει ακόμη και διοικητική προσφυγή -που φτάνει, τελικά- γιατί αυτές οι αδειοδοτήσεις είναι από τις αποκεντρωμένες, σε μένα φτάνουν και θα επιληφθώ. Και το έχω κάνει, όταν έχω δει ότι κάποιοι κάνουν καταχρηστική χρήση της νομοθεσίας.

Αυτός, λοιπόν, είναι ακριβώς ο λόγος, κύριε Υπουργέ, που είμαστε σήμερα εδώ και συζητάμε την επίκαιρή μου. Με την υπ’ αριθ.6235/1-8-2024 ερώτηση, που δεν απαντήσατε, σας είχα επισημάνει ότι σε σχέση με τη σχεδιαζόμενη κατασκευή του αιολικού σταθμού παραγωγής ηλεκτρικής ενέργειας, ισχύος 27 μεγαβάτ, στη θέση Μεγάλη Λούτσα του Δήμου Λεβαδέων Νομού Βοιωτίας είχε υποβληθεί τρίτη κατά σειρά μελέτη περιβαλλοντικών επιπτώσεων.

Ωστόσο και οι δύο προηγούμενες αποφάσεις έγκρισης περιβαλλοντικών όρων -και για να συντομεύω, ήταν το 2011, αλλά και το 2020- με αποφάσεις του Συντονιστή Αποκεντρωμένης Διοίκησης, είχαν αντίστοιχα απορριφθεί από το Συμβούλιο της Επικρατείας με δύο αποφάσεις. Δεν θα αναφέρω τους αριθμούς.

Με τις ανωτέρω αποφάσεις, λοιπόν, το Σ.τ.Ε. απαγόρευε την κατασκευή νέου έργου αυτού του τύπου λόγω των περιβαλλοντικών επιπτώσεων που συνεπάγεται η δημιουργία νέας οδοποιίας πολλών χιλιομέτρων, μέσα από ελατόδασος και αναδασωτέες εκτάσεις μετά από πυρκαγιές, αλλά και για λόγους μη τήρησης των όρων και περιορισμών του Περιφερειακού Πλαισίου Χωροταξικού Σχεδιασμού Στερεάς Ελλάδας.

Πού έγκειται εν προκειμένω η καταστρατήγηση; Τα νέα στοιχεία περιέχονται στην τρίτη κατατεθείσα μελέτη περιβαλλοντικών επιπτώσεων και δεν διαφοροποιούνται ουσιαστικά από τα δεδομένα των προηγούμενων ακυρωμένων ΑΕΠΟ. Η μόνη διαφορά είναι η μείωση του αριθμού των ανεμογεννητριών από οκτώ σε έξι, αλλά με παράλληλη αύξηση της ισχύος, όπως συνηθίζεται από 3,3 μεγαβάτ σε 4,5 μεγαβάτ εκάστη. Άρα, η πραγματική επιβάρυνση στο φυσικό περιβάλλον της περιοχής δεν μειώνεται ούτε κατά το ελάχιστο από τους νέους όρους. Οι πραγματικοί και νομικοί λόγοι για τους οποίους ακυρώθηκαν ήδη δύο φορές οι ΑΕΠΟ για το εν λόγω έργο, εξακολουθούν να υφίστανται. Ωστόσο, με τη μεθόδευση των διαδοχικών ελάχιστα διαφοροποιημένων καταθέσεων των μελετών περιβαλλοντικών επιπτώσεων, η εταιρεία επιδιώκει να καταστρατηγήσει το πνεύμα των ως άνω ακυρωτικών αποφάσεων, εξαντλώντας οικονομικά τους προσφεύγοντες με συνεχείς δικαστικές διαμάχες μέχρις ότου αυτοί να πάψουν να αντιδρούν δικαστικά και να προχωρήσει πλέον ανενόχλητη το έργο της.

Πρέπει εξάλλου να τονίσω ότι το πνεύμα της επίκαιρης που συζητάμε σήμερα δεν είναι να στραφεί ειδικά κατά μιας συγκεκριμένης επένδυσης, αλλά για όλα τα επενδυτικά σχέδια στην περιοχή που ακολουθούν αυτή τη διαδρομή. Γνωρίζετε πολύ καλά ότι το πρόβλημα της άναρχης τοποθέτησης ΑΠΕ είναι πανελλαδικό και οπωσδήποτε επηρεάζει ολόκληρη τη Βοιωτία.

Ο Ελικώνας είναι διάσπαρτος από ΑΠΕ κυριολεκτικά, κύριε Υπουργέ. Στο τέλος θα μετράμε περισσότερους ιστούς από δέντρα. Και θα καταθέσω μια σχετική φωτογραφία, γιατί μάλλον δεν έχετε τον χρόνο -αλήθεια είναι- να κάνετε και επιτόπιες αυτοψίες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, ευχαριστώ. Θα ξεκινήσω λέγοντας ότι η δήλωση την οποία έκανα ισχύει. Στη συγκεκριμένη περίπτωση το εξέτασα και εξέτασα και τις αποφάσεις του Σ.τ.Ε. σε μια πρώτη οπτική. Αυτές αναφέρονται και σε ελλιπή αιτιολόγηση και στον αριθμό των στρεμμάτων που καταλαμβάνει η οδοποιία. Δεν είναι αλήθεια ότι είναι ίδιο έργο οι οκτώ με τις έξι. Αυτό επιτρέψτε μου να σας πω ότι είναι εσφαλμένο, διότι -δεν έχω τα ειδικά στοιχεία γιατί δεν έχει έρθει η προσφυγή σε εμένα, οπότε δεν μπορώ να κρίνω ακόμη- οι έξι μπορεί να θέλουν λιγότερη οδοποιία.

Εκεί που έχω έναν βαθύ προβληματισμό είναι σε παλαιότερη απόφαση του Σ.τ.Ε. που έλεγε ότι η δασική οδοποιία πρέπει να προβλέπεται από τον νόμο το πώς ακριβώς γίνεται. Συνεπώς, η οδοποιία που προστίθεται όταν γίνονται ανεμογεννήτριες δεν λαμβάνεται υπ’ όψιν στην αντιπυρική προστασία. Αυτό επιτρέψτε μου να πω ότι είναι μια τοποθέτηση που δεν εδράζεται στα πραγματικά στοιχεία που έχουμε σήμερα μέσω κλιματικής κρίσης για τις πυρκαγιές, διότι, δυστυχώς, ασχέτως του πώς είναι η βασική οδοποιία και πόση είναι, είναι πολύ λιγότερη από αυτή που χρειαζόμαστε. Γιατί είναι λιγότερη από αυτή που χρειαζόμαστε, σε σχέση με πριν από δέκα χρόνια που εκδώσαν αυτή την απόφαση; Λόγω της κλιματικής κρίσης και του γεγονότος ότι τα δάση συνεχίζουν να συσσωρεύουν καύσιμη ύλη, η οποία γίνεται πολύ πιο επικίνδυνη όταν έχουμε μεγάλες περιόδους καύσωνα. Καύσωνες ζήσαμε το περασμένο καλοκαίρι και το προπερασμένο, και θα ζήσουμε πολύ περισσότερους τα επόμενα χρόνια, όπως εξήγησα. Όταν συμβαίνουν, λοιπόν, όλα αυτά δεν ξέρεις από πού θα σου έρθει η πυρκαγιά και ποιος δασικός δρόμος είναι αυτός που θα σε σώσει ή ποιος δρόμος έχει απλά δημιουργηθεί από το δάσος.

Τα δάση μας, για να προστατευθούν από την κλιματική κρίση, θέλουν πολύ περισσότερη οδοποιία από αυτή που έχουν. Γιατί τη θέλουν; Διότι οι δρόμοι είναι τα μόνα σημεία, ιδίως στα μεγάλα, υπέροχα, αδιάσπαστα δάση, που μπορείς να πας να στήσεις και να σταματήσεις μια πυρκαγιά. Μια πυρκαγιά που ξεκινάει σε ένα πυκνό δάσος δεν μπορεί να σταματήσει μέσα στο δάσος, αν δεν υπάρχει δρόμος για να πας να στήσεις αντιπυρική ζώνη, δηλαδή να πας τρεις και τέσσερις ώρες μετά από το σημείο που είναι η πυρκαγιά -ή και παραπάνω όταν είναι πολύ μεγάλη- να ανοίξεις μια φαρδιά αντιπυρική ζώνη και να πάει εκεί η πυροσβεστική να τη σταματήσει. Οι μεγάλες πυρκαγιές δεν σταματούν με τα εναέρια μέσα, απλώς επιβραδύνονται, και δεν σταματούν αν δεν κάνεις αντιπυρική ζώνη. Και αν δεν έχεις δρόμο, δεν προλαβαίνεις να πας να φτιάξεις έναν δρόμο για να κάνεις αντιπυρική ζώνη. Θα περιμένεις να δεις ποιος είναι ο επόμενος δρόμος που θα τη σταματήσει, όποτε είναι αυτός.

Συνεπώς στις σημερινές συνθήκες χρειαζόμαστε περισσότερη οδοποιία, πολύ περισσότερη από αυτήν που έχουμε. Αυτό θέλω να το καταλάβετε, όχι για τη συγκεκριμένη περίπτωση. Στη συγκεκριμένη περίπτωση μπορεί να πρέπει να απορριφθεί. Και θα το εξετάσω όταν θα έχω τα πλήρη στοιχεία -επιτρέψτε μου- δηλαδή εφόσον θα γίνει η διοικητική προσφυγή, για την οποία δεν υπάρχει κανένα κόστος. Αλλά συνολικά θέλω να αντιληφθούμε το πρόβλημα της κατάσβεσης, το οποίο είναι πολύ μεγαλύτερη απειλή από τα εβδομήντα στρέμματα ή τα εκατό στρέμματα που καταλαμβάνουν έξι ανεμογεννήτριες. Η πραγματική απειλή είναι τα τριάντα χιλιάδες στρέμματα τα οποία θα χαθούν σε μία πυρκαγιά. Και θα συμβαίνει αυτό.

Ακούστε με. Δεν είναι οι Υπουργοί αιώνιοι. Δεν είναι οι κυβερνήσεις αιώνιες. Για τα επόμενα τριάντα και σαράντα χρόνια θα συμβαίνει συνεχώς και θα καταστρέφει τα δάση μας. Συνεπώς πρέπει να το αντιμετωπίσουμε με λογική και προστατεύοντας, όπου χρειάζεται, και περιορίζοντας τις υπερβολές, αλλά έχοντας στο μυαλό μας την πραγματικότητα, και όχι την ιδεολογική μας άποψη.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία συνάδελφε, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, σήμερα μάλλον θα ξεχάσουμε και μερικούς πολεοδομικούς κανόνες με την απάντηση που δώσατε. Όσον αφορά τη συγκεκριμένη επένδυση, αλλαγή δεν υπάρχει, η θέση είναι ίδια. Τώρα εσείς λέτε ότι για να φτάσει κανείς σε αυτή τη θέση θέλει εννέα χιλιόμετρα οδοποιίας μέσα σε δασική έκταση. Άρα δεν αλλάζουν τα στοιχεία από τη μείωση των αριθμών των ανεμογεννητριών. Είπατε, όμως, και επιμείνετε στην απάντησή σας, ότι αυτοί οι δασικοί δρόμοι διανοίγονται για λόγους πυροπροστασίας. Δηλαδή επιτρέπουμε ΒΑΠΕ στις βουνοκορφές της Ελλάδας για να κάνουμε πυροπροστασία στα δάση μας; Μάλλον δεν είναι σωστή αυτή η απάντηση. Δεν θα σταθώ, λοιπόν, εκεί διότι…

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αυτό δεν προκύπτει από την…

 **ΠΑΝΑΓΙΟΥ (ΓΙΩΤΑ) ΠΟΥΛΟΥ:** Διετέλεσα δήμαρχος, κύριε Υπουργέ, και γνωρίζω ότι πράγματι η δασοπροστασία και οι δασικοί δρόμοι έχουν άλλη μορφολογία και γίνονται σε άλλες θέσεις, σε συνεργασία με τα κατά τόπους δασαρχεία, αλλά δεν γίνονται στις βουνοκορφές. Η πρόληψη γίνεται χαμηλότερα. Θα σας πω.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κυρία συνάδελφε, όμως, η ερώτησή σας…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ να απαντήσετε στη δευτερολογία σας. Μην διακόπτετε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Εν πάση περιπτώσει, θα προχωρήσω στην ερώτησή μου η οποία είναι ότι εν τέλει δεν αλλάζουν τα στοιχεία της μελέτης. Ούτε το χωροταξικό της περιφέρειας που έχει αναθεωρηθεί το 2018 αλλάζει, και άρα είναι επικαιροποιημένο. Και βεβαίως πρέπει να επικαιροποιηθεί ξανά και να αναθεωρηθεί από εσάς. Καθυστερεί και αυτό. Περιμένουμε βεβαίως το χωροταξικό για τις ανανεώσιμες πηγές. Δεν το έχουμε ακόμη στα χέρια μας. Έχετε δεσμευτεί μέχρι τέλος του χρόνου.

Εγώ, λοιπόν, σας ρωτώ το εξής. Πόσες φορές πρέπει να προσφύγει κάποιος ιδιώτης, κάποιος δήμος στο Συμβούλιο της Επικρατείας; Μία; Δύο; Τρεις; Τέσσερις; Πόσες φορές, κατά την εκτίμησή σας, πρέπει να προσφύγει κανείς για την ίδια υπόθεση με τα ίδια στοιχεία; Είναι δυνατόν η διοίκηση να μην λαμβάνει υπ’ όψιν της αυτές τις αποτρεπτικές αποφάσεις; Οι επενδυτές δεν τις λαμβάνουν. Η διοίκηση όμως;

Και, τέλος πάντων, κύριε Υπουργέ, να σας πω για τη Βοιωτία. Ξέρετε ότι όλη η Περιφέρεια Στερεάς Ελλάδας έχει συμβάλει στην ηλεκτροπαραγωγή την πανελλήνια πάνω από 44%. Αυτά είναι τα στοιχεία τα οποία αναφέρονται άλλωστε και στο ψήφισμα του περιφερειακού συμβουλίου, το οποίο θα σας καταθέσω στα Πρακτικά. Έχει ληφθεί το ψήφισμα στις 2 Δεκεμβρίου 2024 και εκεί αναφέρεται ότι πλέον είναι αιτία πολέμου το να συνεχίζει η Κυβέρνηση να τοποθετεί και η ΡΑΑΕΥ να δίνει ανεξέλεγκτες άδειες για τέτοιες μονάδες είτε αιολικών πάρκων είτε φωτοβολταϊκών σε γη υψηλής παραγωγικότητας, όπως η Κωπαΐδα.

Αυτό, λοιπόν, το ψήφισμα -που δεν έχω χρόνο να σας το διαβάσω, αλλά θα το καταθέσω στα Πρακτικά- προέρχεται από ένα κατά τα άλλα φίλα προσκείμενο σε εσάς περιφερειάρχη, αλλά κάτω από την πίεση της τοπικής κοινωνίας, των δήμων και της περιφέρειας συνολικά, δεν μπορούσε παρά να λάβει αυτό το ψήφισμα και να δεσμευτεί ότι θα προχωρήσει με κάθε τρόπο στο να σταματήσουν επιτέλους αυτές οι ανεξέλεγκτες εγκαταστάσεις ανεμογεννητριών και γενικά φωτοβολταϊκών στην Περιφέρεια Στερεάς Ελλάδας.

Γνωρίζετε τα ποσοστά, δεν χρειάζεται να τα επαναλάβω. Φαντάζομαι ότι θα παραδεχτείτε ότι η Περιφέρεια Στερεάς Ελλάδας είναι η πρώτη πιο επιβαρυμένη πανελλαδικά περιφέρεια στην ηλεκτροπαραγωγή από ΑΠΕ.

Ευχαριστώ.

(Στο σημείο αυτό η Βουλευτής κ. Παναγιού (Γιώτα) Πούλου καταθέτει για τα Πρακτικά τα προαναφερθέντα έγγραφα και την προαναφερθείσα φωτογραφία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κατ’ αρχάς να πούμε ότι υπάρχουν περιφέρειες που στήριξαν την ηλεκτροπαραγωγή επί πολλές δεκαετίες με πολύ βαρύτερη περιβαλλοντική επιβάρυνση, που προερχόταν από τους λιγνίτες. Συνεπώς, πρέπει όλα αυτά να λαμβάνονται υπ’ όψιν. Προφανώς πρέπει να υπάρχει ένα ποσοστό φέρουσας ικανότητας και θα το συζητήσουμε στο καινούργιο χωροταξικό. Αλλά η περιβαλλοντική επιβάρυνση από τις ΑΠΕ σε σχέση με την περιβαλλοντική επιβάρυνση άλλων περιφερειών, που στήριξαν την παραγωγή όλης της χώρας με λιγνίτη, είναι αφάνταστα μικρότερη.

Είναι κακό ότι δεν λαμβάνουμε καθόλου υπ’ όψιν την κουβέντα που κάνουμε με τον κ. Καζαμία, δηλαδή ότι όταν μπαίνει μια ανανεώσιμη πηγή ενέργειας αυτή περιορίζει τους παγκόσμιους ρύπους. Συνεπώς είναι η δική μας συνεισφορά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν υπάρχει συσσώρευση, κύριε Υπουργέ. Δεν συσσωρεύεται η ενέργεια.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ακούστε με, υποκαθίσταται λοιπόν ενέργεια με ρύπους με ενέργεια καθαρή, που σημαίνει ότι προστατεύονται τα δάση παγκόσμια από την κλιματική αλλαγή.

Προφανώς μια περιφέρεια το αντιμετωπίζει με τη λογική «όχι στη δική μου περιοχή» και έχει και το δικαίωμα να πει ότι πρέπει να υπάρχει μια φέρουσα ικανότητα, δεν χρειάζεται να υπάρχουν υπερβολές. Οπότε όλα αυτά τα ακούμε.

Δεν μπορούν όμως αυτά να εμποδίσουν τη νομοθεσία που υφίσταται. Η νομοθεσία που υφίσταται λέει ότι έχει δικαίωμα κάποιος να το επιδιώξει εκεί που δεν απαγορεύεται, δεν είναι καρδιά περιοχής «NATURA» ή δεν είναι σε αρχαιολογικό χώρο ή δεν, δεν, δεν, υπάρχουν διάφορες απαγορεύσεις. Σε αυτές τις περιοχές πράγματι, αν υπάρχει μία επιδίωξη να περάσει το ίδιο έργο που έχει απορριφθεί χωρίς κάτι να έχει αλλάξει, αυτό για μένα είναι προβληματικό. Το εξήγησα, συμφωνώ σε αυτό, αλλά θα πρέπει να εξετάσω το συγκεκριμένο έργο.

Τώρα σε ό,τι αφορά αυτό που είπατε για τους δρόμους απορώ γιατί το λέτε. Φαντάζεστε ότι η φωτιά έχει την καλοσύνη να μην περνά από τις βουνοκορφές; Δηλαδή, η φωτιά λέει «α, εκεί είναι βουνοκορφή, έχει χαμηλή βλάστηση, δεν θα περάσω από εκεί»; Και όταν περάσει από εκεί δεν θα ξανασυνεχίσει στο υπόλοιπο δάσος; Θα ξανασυνεχίσει. Λοιπόν, γιατί το λέτε αυτό; Καταλαβαίνετε ότι η ουσία του επιχειρήματός μου στέκει. Αυτό δεν σημαίνει ότι μπορεί να βάζει ο καθένας όπου θέλει ανεμογεννήτριες ή να παραβιάζει τις αποφάσεις του Σ.τ.Ε.. Σημαίνει, όμως, ότι πρέπει να αντιμετωπίσουμε αυτό το πρόβλημα με πολύ μεγαλύτερη σύνεση.

Το πρόβλημα είναι όταν θα καεί το ελατοδάσος, επειδή δεν θα υπάρχει ένας δρόμος για να τη σταματήσεις, διότι η κλιματική κρίση έρχεται και θα πειράξει και τα ψηλά δάση. Αυτά τα δάση προστατεύονταν από τη μεγάλη υγρασία που είχαν και δεν είχαν πυρκαγιές. Ο δασικός κορμός μας έχει μεγάλη αύξηση της δασοκάλυψης, γιατί φύγανε οι κατσίκες κατά βάση μετά από τον πόλεμο και οι άνθρωποι που τις βόσκαγαν και χορτολιβαδικές εκτάσεις τεράστιες μετατράπηκαν σε υπέροχα δάση. Αυτά τα δάση προστατεύονται από την υγρασία που έχουνε και το υψόμετρο. Αυτή η προστασία καθώς θα προχωρά η κλιματική κρίση θα πάψει να υπάρχει. Όταν θα έχεις τέσσερις μήνες καύσωνα θα είναι έτοιμα να καούν. Πρέπει να τα σκεφτούμε όλα αυτά, αν πραγματικά αγαπάμε αυτά τα δάση.

**ΠΡΟΕΔΡΕΥΩΝ (Βασίλειος Βιλιάρδος):** Φαντάζομαι ότι το λαμβάνει υπ’ όψιν το Σ.τ.Ε. στις αποφάσεις του.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Οι αποφάσεις αυτές είναι μίας δεκαετίας πριν. Αυτά που σας λέω τα συνειδητοποιούμε και εμείς…

**ΠΡΟΕΔΡΕΥΩΝ (Βασίλειος Βιλιάρδος):** Άρα, δεν το λαμβάνει υπ’ όψιν του. Εντάξει, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Όχι, θα το λάβει υπ’ όψιν του στο μέλλον.

**ΠΡΟΕΔΡΕΥΩΝ (Βασίλειος Βιλιάρδος):** Κάποια στιγμή, ναι.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Υπουργέ, πρόσφατες είναι οι αποφάσεις.

**ΠΡΟΕΔΡΕΥΩΝ (Βασίλειος Βιλιάρδος):** Θα συνεχίσουμε με τη δεύτερη με αριθμό 287/2-12-2024 επίκαιρη ερώτηση δεύτερου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Περιβάλλοντος και Ενέργειαςμε θέμα: «Η σιωπή της Ελληνικής Κυβέρνησης για τα μεγάλα ζητήματα της Παγκόσμιας Διάσκεψης για το Περιβάλλον (COP29) που ολοκληρώθηκε στις 22 Νοεμβρίου στο Αζερμπαϊτζάν».

Ορίστε, έχετε τον λόγο, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, σας έκανα μια παρεμφερή ερώτηση πριν από δεκαπέντε λεπτά περίπου και στην απάντησή σας είπατε για την αύξηση των τιμών ενέργειας στην Ελλάδα, ότι δεν θα πάρετε χρήματα από τη μία τσέπη και θα τα δώσετε στην άλλη, αλλά ότι θα ληφθούν δημοσιονομικά μέτρα. Θα ήθελα, αν γίνεται, στην απάντησή σας να προσδιορίσετε ποια θα είναι αυτά τα δημοσιονομικά μέτρα και ποιους θα φορολογήσετε.

Και επίσης, θα ήθελα να διευκρινίσετε το εξής: Δεν θεωρείτε ότι το ολιγοπώλιο των μεγάλων ομίλων παροχής ενέργειας στη χώρα βγάζει υπερκέρδη το 2023 και 2024, τη στιγμή που μιλάμε για 800 εκατομμύρια, τουλάχιστον, το πρώτο τρίμηνο του 2024;

Επίσης, να παρατηρήσω ότι δεν μου απαντήσατε ακριβώς, τι εννοούσε ο κύριος Πρωθυπουργός όταν μίλησε για στόχους της Ευρωπαϊκής Ένωσης «που υπόκεινται σε περιορισμένο έλεγχο και που απολαμβάνουν περιορισμένης νομιμοποίησης». Εδώ είναι σαφής η υπόνοιά του ότι υπάρχουν θέματα διαφάνειας και θέματα δημοκρατικής νομιμοποίησης. Εσείς αναφερθήκατε στην αναποτελεσματικότητα της πολιτικής, αλλά όχι σε θέματα περιορισμένου ελέγχου και περιορισμένης νομιμοποίησης. Αν θα μπορούσατε να το διευκρινίσετε περισσότερο, νομίζω ότι θα βοηθούσε τους πολίτες που μας παρακολουθούν.

Έρχομαι τώρα στην ερώτησή μου, τη δεύτερη ερώτηση που αφορά πάλι στην Παγκόσμια Διάσκεψη για το Περιβάλλον, την COP29, που έλαβε χώρα στο Μπακού του Αζερμπαϊτζάν φέτος.

Τα δύο βασικά θέματα που απασχόλησαν τα κράτη-μέλη που συμμετείχαν στην COP29 ήταν η άμεση μετάβαση σε μία ραγδαία μείωση των ορυκτών καυσίμων, πετρελαίου, φυσικού αερίου κ.λπ., διότι αυτά θερμαίνουν τον πλανήτη. Και υπάρχει ο στόχος της Διάσκεψης του Παρισιού βάσει του οποίου η θέρμανση του πλανήτη δεν πρέπει να ξεπεράσει τους 1,5 βαθμούς Κελσίου πάνω από τη θερμοκρασία που είχε στην προβιομηχανική εποχή. Και όπως γνωρίζετε, το 2024 θα καταγραφεί, θα είναι πλέον η πρώτη χρονιά στην ιστορία της ανθρωπότητας, όπου θα έχουμε ξεπεράσει τους 1,5 βαθμούς Κελσίου πάνω από τη θερμοκρασία του πλανήτη κατά την προβιομηχανική εποχή.

Και στη Διάσκεψη, επίσης, το δεύτερο θέμα που απασχόλησε ήταν η ικανότητα των χωρών της Αφρικής, της Ασίας και της Λατινικής Αμερικής να πραγματοποιήσουν τη δική τους πράσινη μετάβαση, η οποία, βεβαίως, θα επηρεάσει και τη συνολική μοίρα του πλανήτη. Οι χώρες αυτές ζητούν βοήθεια από τις εύπορες, από τα εύπορα κράτη, ούτως ώστε να μπορέσουν να πραγματοποιήσουν μία γρήγορη και αποτελεσματική πράσινη μετάβαση. Τα κονδύλια αυξήθηκαν, αλλά σε πολύ μικρό βαθμό. Ζητούν περίπου 1 τρισεκατομμύριο και τα κονδύλια που εγκρίθηκαν είναι της τάξης των 300 δισεκατομμυρίων.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΑΛΕΞΑΝΔΡΟΣ ΚΑΖΑΜΙΑΣ:** Τελειώνω, κύριε Πρόεδρε.

Και οι δύο ερωτήσεις μου είναι οι εξής: Γιατί η ελληνική Κυβέρνηση δεν πήρε σαφή θέση στο ζήτημα της λήψης μέτρων για την άμεση μείωση των ορυκτών καυσίμων για δεύτερη φορά φέτος, καταδικάζοντας μαζί με άλλα ευρωπαϊκά κράτη την προσπάθεια της Σαουδικής Αραβίας, μιας συμμάχου μας, να παρακάμψει αυτές τις κρίσιμες αποφάσεις για την προστασία της ζωής στον πλανήτη;

Και δεύτερον, ποια στάση υιοθέτησε η Κυβέρνηση στο ζωτικό πρόβλημα της χρηματοδότησης των αναπτυσσόμενων χωρών που αποφάσισε η COP29; Θεωρείτε το ποσό των 300 δισεκατομμυρίων επαρκές ή θεωρείτε ότι είναι ανεπαρκές; Και γιατί δεν εκφράσατε μία άποψη, εν πάση περιπτώσει, με σαφήνεια πάνω σε αυτό το θέμα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειες):** Ευχαριστώ, κύριε Πρόεδρε.

Αξιότιμε κύριε συνάδελφε, πάλι μου βάζετε και άλλα ερωτήματα, οπότε κάνουμε μια συζήτηση ενδιαφέρουσα μεν, αλλά με πολλαπλή θεματολογία.

Κοιτάξτε, η ελληνική ηλεκτροπαραγωγή έχει πολύ μεγάλη συνθετότητα, έχει και πάρα πολύ μεγάλο κομμάτι πάρα πολύ μικρών παραγωγών. Έχουμε αυτή τη στιγμή πάνω από είκοσι χιλιάδες συμβάσεις στον ΔΕΔΔΗΕ, που εκπροσωπούν πάνω από 8 GW, που αφορούν σε μικρούς παραγωγούς. Στις ανανεώσιμες πηγές έχουμε πετύχει -ή τέλος πάντων έχει συμβεί αυτό- να έχουμε πάρα πολύ μεγάλο αριθμό μικρών παραγωγών. Συνεπώς, συνολικά η ηλεκτροπαραγωγή δεν χαρακτηρίζεται από ολιγοπώλιο.

Προφανώς, υπάρχουν και μεγάλοι όμιλοι, κατά κύριο λόγο διότι υπήρχε η ΔΕΗ, αλλά και για έναν πολύ απλό λόγο ακόμα, διότι τα μεγάλα εργοστάσια φυσικού αερίου που δημιουργούνται, αναπόφευκτα κατασκευάζονται από μεγάλες εταιρείες. Όταν έχουμε περίπου 35% με 40% της ηλεκτροπαραγωγής από φυσικό αέριο, αυτή αφορά σε μεγάλες εταιρείες. Δεν μπορεί να γίνει κάπως αλλιώς. Πείτε μου μια μικρή εταιρεία που μπορεί να κάνει 800 GW εργοστάσιο. Αυτή είναι η δομή της αγοράς.

Επειδή, όμως, υπάρχει και η δυνατότητα εισαγωγών και μεγάλη παρουσία των ανανεώσιμων πηγών, η δομή της αγοράς εάν δεν επηρεάζεται από εξωγενείς παράγοντες, δηλαδή τεράστιες τιμές φυσικού αερίου ή πολύ υψηλές τιμές στις γειτονικές χώρες, δεν έχει τέτοιο πρόβλημα. Το βασικό μας πρόβλημα είναι όταν η αγορά επηρεάζεται. Σας εξήγησα ότι η φορολόγηση θα είναι από την ηλεκτροπαραγωγή. Άρα κλείνει αυτή η συζήτηση.

Πάμε τώρα στο δεύτερο κομμάτι, που είναι τι ακριβώς είπε ο Πρωθυπουργός. Δεν θα ερμηνεύσω, προφανώς, τον Πρωθυπουργό. Θα σας πω τις δικές μου απόψεις γιατί οι Υπουργοί δεν ερμηνεύουν τον Πρωθυπουργό.

Στην Ευρώπη αυτή τη στιγμή έχουμε πάρα πολλή πίεση στο θέμα του οικονομικού κόστους της πράσινης μετάβασης σε σχέση με την ανταγωνιστικότητα, διότι υπάρχει και η αλλαγή της τοποθέτησης των Ηνωμένων Πολιτειών γύρω από αυτά τα θέματα και έχουμε και αλλαγές κυβερνήσεων, έχουμε, δηλαδή, εκλογικά αποτελέσματα. Οι στόχοι που έχουμε αφορούν στις κυβερνήσεις που βγήκαν με άλλους πολιτικούς συσχετισμούς. Αυτή είναι η πρώτη παρατήρηση.

Η δεύτερη παρατήρηση που έχει να κάνει με τους ευρωπαϊκούς στόχους είναι ότι οι ευρωπαϊκοί στόχοι, όπως σας είπα, έχουν μεγάλη αναποτελεσματικότητα, διότι έχουμε μία σειρά από ιδεολογικά φορτισμένους επιμέρους στόχους οι οποίοι μας αυξάνουν το κόστος. Τα εξήγησα, όμως, την προηγούμενη φορά.

Ας πάμε κατευθείαν στην COP, που είναι τελείως διαφορετικό θέμα. Η παγκόσμια αυτή διαπραγμάτευση δεν περπατάει εδώ και πολλές δεκαετίες. Είχα πάει πρώτη φορά σε COP στο Mπαλί και έχω πάει σε άλλες τέσσερις, πέντε έκτοτε. Στο Μπαλί ήταν το 2007, αν θυμάμαι καλά. Ήταν μια ιστορική COP. Τα ίδια πράγματα λέγαμε. Οι αναπτυσσόμενοι ήθελαν 1,5 δισεκατομμύριο, οι ανεπτυγμένοι έδιναν 300 δισεκατομμύρια. Αυτή η συζήτηση επαναλαμβάνεται σε κάθε COP. Και δίνουν 5 δισεκατομμύρια κάτω, 5 δισεκατομμύρια πάνω και στο τέλος έχω την αίσθηση ότι όλη αυτή η διαπραγμάτευση είναι μάταιη γιατί το μόνο που μειώνει πραγματικά τους ρύπους είναι η ανάπτυξη των ΑΠΕ, η οικονομική ανάπτυξη των ΑΠΕ, το γεγονός ότι οι ΑΠΕ έχουν γίνει πιο φθηνές από τα ορυκτά καύσιμα.

Τι εμποδίζει τις αναπτυσσόμενες χώρες να υιοθετήσουν ΑΠΕ; Κατά κύριο λόγο τις εμποδίζει το γεγονός ότι δεν έχουν επενδυτική βαθμίδα και ότι αυτές οι μακροχρόνιες επενδύσεις δεν μπορούν να γίνουν γιατί δεν υπάρχει οικονομική εμπιστοσύνη σε αυτές τις χώρες. Και δυστυχώς στην παγκόσμια διαπραγμάτευση αυτό δεν έχει επαρκώς αντιμετωπιστεί.

Εάν δεν υπάρξει οικονομική εμπιστοσύνη, δεν γίνεται να προχωρήσει η πράσινη μετάβαση σε αυτές τις χώρες, διότι οι ΑΠΕ που είναι πολύ φθηνότερες, επειδή βάζεις τα λεφτά τώρα και παίρνεις το αποτέλεσμα της επένδυσης τα επόμενα είκοσι χρόνια, αν δεν έχεις εμπιστοσύνη ότι θα πάρεις τα λεφτά, δεν υπάρχουν τέτοιες επενδύσεις.

Αυτές οι χώρες όλες έχουν πρόβλημα να πάρουν τα μεγάλα κεφάλαια που συσσωρεύονται στη δύση και πολλές φορές πηγαίνουν σε κακές επενδύσεις, γιατί δεν εμπνέουν οικονομική εμπιστοσύνη. Και δυστυχώς ενώ αυτό θα έπρεπε είναι το βασικό θέμα των COP, πώς θα δώσουμε αυτά τα λεφτά με τρόπο ώστε να γίνουν οι επενδύσεις, το θέμα είναι πόσα παραπάνω λεφτά θα δώσει κάθε φορά η δύση, πόσα θα πάρει η ανατολή.

Και σημειώστε ότι αν πούμε ότι θα δώσουμε 1 τρισεκατομμύριο, ο λογαριασμός θα έρθει και εδώ, σε αυτή τη Βουλή. Δεν υπάρχουν τρισεκατομμύρια που έρχονται από τον ουρανό. Από τη γη έρχονται τα τρισεκατομμύρια.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχετε τον λόγο σας, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υπουργέ, με εξέπληξε πάρα πολύ η απάντησή σας αναφορικά με το γεγονός ότι η Παγκόσμια Διάσκεψη του ΟΗΕ για το περιβάλλον, η COP29, και όλη η διαδικασία των ετησίων COP είναι μια διαδικασία που τη χαρακτηρίσατε μάταιη. Κατ’ αρχάς δεν είναι όσο μάταιη ισχυρίζεστε, διότι έχει υπάρξει έστω και περιορισμένη πρόοδος στη διάρκεια των προηγούμενων ετών.

Συγκεκριμένα, αναφορικά με την πράσινη μετάβαση των αναπτυσσόμενων χωρών, αποφασίστηκε να αυξηθούν τα κονδύλια από 100 δισεκατομμύρια σε 300 δισεκατομμύρια. Αυτή είναι μια αύξηση 200%. Αυτό δεν είναι μάταιο. Δεν είναι επαρκές και είναι προβληματικό, αλλά είναι μια πρόοδος. Και θα περιμέναμε τουλάχιστον να αναγνωρίσετε ότι είναι μια σχετική πρόοδος.

Δεύτερον, το πλαίσιο του ΟΗΕ, κύριε Υπουργέ, είναι το μόνο παγκόσμιο πλαίσιο που έχουμε για να αντιμετωπίσουμε την καταστροφή, και μιλάμε για μια καταστροφή η οποία έρχεται. Δεν μπορεί με τα χέρια ψηλά αυτή η καταστροφή να φύγει.

Σας είπα και πριν, το ξαναλέω και τώρα, γιατί δυστυχώς δεν υπάρχει ισχυρός δημόσιος διάλογος στη χώρα μας γι’ αυτά τα θέματα: το 2024 θα κλείσει στην ιστορία της ανθρωπότητας ως το πρώτο έτος στο οποίο η θερμοκρασία του πλανήτη θα έχει ξεπεράσει τους 1,5ο Κελσίου πάνω από τη θερμοκρασία του κατά την προβιομηχανική εποχή.

Δεν έχουμε ακόμη πολλά περιθώρια. Και το να λέμε ότι οι διαδικασίες αυτές είναι «μάταιες», τη στιγμή που δεν υπάρχει κάποια άλλη εναλλακτική διαδικασία που να είναι καλύτερη ενώ αυτή είναι η μόνη, είναι τρομερά απογοητευτικό.

Επιπλέον, πρέπει να σας πω ότι η διαδικασία γίνεται ακόμη πιο μάταιη όταν οι κυβερνήσεις που εκπροσωπούνται από τον Πρωθυπουργό και από εσάς και πάνε εκεί και σηκώνουν τα χέρια ψηλά λέγοντας ότι, και που ήρθαμε εδώ, είναι μια μάταιη διαδικασία.

Πρέπει, όταν πηγαίνετε εκεί, να έχετε μια συγκεκριμένη πολιτική προετοιμασία που φαίνεται να μην την έχετε. Πάτε σε μια τόσο σημαντική διάσκεψη, κύριε Υπουργέ, και δεν έρχεστε να ενημερώσετε τη Βουλή σε ειδική ενημέρωση της σχετικής επιτροπής για το τι είπατε, τι κάνατε, ποιος είναι ο προγραμματισμός σας, τι συζητήθηκε, τι πρέπει να ξέρουμε.

Είναι η δεύτερη χρονιά. Σας έκανα και πέρσι επίκαιρη ερώτηση πάνω στο ίδιο θέμα και δεν υπήρχε καμμία ενημέρωση. Την προσεγγίζετε ως μια μάταιη διαδικασία και αυτό γίνεται μια αυτοτροφοδοτούμενη προφητεία. Την κάνετε πιο μάταιη από ό,τι θα μπορούσε να είναι.

Επιπλέον, πρέπει να σας πω ότι η Σαουδική Αραβία είναι στρατηγικός σύμμαχος της Ελλάδας. Έχετε πάρει μέτρα σε διμερές επίπεδο άσκησης πίεσης σε αυτά που κάνει η Σαουδική Αραβία, όταν μποϊκοτάρει τις διαδικασίες στην COP29 και σε προηγούμενες COP για να συνεχίζει να πουλάει πετρέλαιο;

Θα αναφερθώ στη δήλωση που έκανε ο πρώην Αντιπρόεδρος των Ηνωμένων Πολιτειών, ο Αλ Γκορ, δημοκρατικός, φιλελεύθερος, όπως θα λέγατε και εσείς. Ξέρετε τι είπε μετά την COP σε δήλωσή του; Στις 23 Νοεμβρίου: «Το βασίλειο της Σαουδικής Αραβίας υπήρξε ιδιαιτέρως αρνητικό, θέτοντας το μέλλον της ανθρωπότητας σε έντονο κίνδυνο, για να βγάλει περισσότερα χρήματα. Και είναι μια πραγματικά αισχρή συμπεριφορά». Έτσι τη χαρακτήρισε.

Εσείς τι είπατε; Τίποτα. Σας αρέσουν αυτά. Διαμαρτυρηθήκατε ποτέ για το γεγονός ότι οι χώρες όπως τα Εμιράτα πέρσι, φέτος το Αζερμπαϊτζάν, χώρες οι οποίες είναι μεγάλες στην παραγωγή πετρελαίου και στην εξαγωγή πετρελαίου, φιλοξενούν τις παγκόσμιες διασκέψεις του περιβάλλοντος, οι οποίες έχουν ως κυρίαρχο στόχο να μειώσουν τη χρήση ορυκτών καυσίμων; Δεν σας φαίνεται παράδοξο αυτό;

Είναι, πρέπει να σας πω, ιδιαιτέρως τρομακτικό το γεγονός ότι η ελληνική Κυβέρνηση πηγαίνει σε αυτές τις διασκέψεις, είναι το μόνο φόρουμ που έχουμε για να αποφύγουμε την καταστροφή, και έχετε τον ρόλο θεατή. Πάτε εκεί και λέτε ότι δεν υπάρχει ελπίδα, έρχεστε πίσω εδώ και λέτε ότι είναι «μάταιη». Αυτή είναι πολιτική; Δεν σας αφορά, δεν σας ενοχλεί το γεγονός ότι δεν υπάρχει κάτι πιο αποτελεσματικό; Και ότι δεν υπάρχει αποτέλεσμα; Και να νιώσετε ότι πρέπει να κάνετε κάτι πιο δραστικό; Έτσι αντιδράτε απέναντι στις αποτυχίες; Κάνετε πίσω, δεν κάνετε μπρος;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κατ’ αρχάς αυτό που είπα είναι ότι είναι μάταιη η διαπραγματευτική τακτική που ακολουθείται. Διότι η ίδια τακτική ακολουθείται εδώ και είκοσι χρόνια και δεν έχει φέρει αποτέλεσμα, η τακτική, όχι προφανώς η COP.

**ΑΛΕΞΑΝΔΡΟΣ ΚΑΖΑΜΙΑΣ:** Και τι κάνετε γι’ αυτό;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Γι’ αυτό πηγαίνουμε στις COP, γι’ αυτό στηρίζουμε τις COP. Οι COP πρέπει να γίνουν πιο αποτελεσματικές, σε αυτό συμφωνούμε;

**ΑΛΕΞΑΝΔΡΟΣ ΚΑΖΑΜΙΑΣ:** Φυσικά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Μόλις μου είπατε ότι περάσαμε τον ενάμιση βαθμό. Προφανώς δεν έχουν πετύχει οι COP ως τώρα. Αν κάτι το κάνεις δεκαεννιά φορές και αποτυγχάνει, δεν πρέπει να σκεφτείς τι πρέπει να αλλάξεις για να πετύχει;

**ΑΛΕΞΑΝΔΡΟΣ ΚΑΖΑΜΙΑΣ:** Πείτε μας, τι πρέπει ν’ αλλάξει;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ωραία, δεν ακούσατε τι σας είπα, γιατί σας είναι λίγο ξένα τα οικονομικά.

**ΑΛΕΞΑΝΔΡΟΣ ΚΑΖΑΜΙΑΣ:** Εμένα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Συγχωρέστε με, το αποσύρω. Ποτέ δεν θέλω να κάνω προσωπικές αναφορές. Μπορώ να κάνω αναφορά στο κόμμα σας, αλλά όχι σε εσάς και ζητώ συγγνώμη γι’ αυτό.

Ποιο είναι το θεμελιώδες πρόβλημα; Η καλύτερη ελπίδα μας για να πετύχουν οι COP τους στόχους τους είναι να μπουν μαζικά ανανεώσιμες πηγές και να υποκαταστήσουν το πετρέλαιο. Αυτό δεν είναι τόσο θέμα των παραγωγών. Όσοι μπορούν να παράγουν πετρέλαιο, από τον Πούτιν μέχρι όλους τους υπόλοιπους, θα παράγουν πετρέλαιο. Δεν υπάρχει καμμία αμφιβολία. Το πρόβλημα είναι οι καταναλωτές.

Αν οι καταναλωτές αγοράζουν το πετρέλαιο, κάποιος άλλος το πουλάει. Οι καταναλωτές, και εμείς, και όλοι οι υπόλοιποι, αγοράζουμε πετρέλαιο διότι δεν έχουμε βρει άλλο τρόπο να το αντικαταστήσουμε ή μέχρις ότου βρούμε άλλο τρόπο. Εμείς στην Ευρώπη κάνουμε την πράσινη μετάβαση του εξηλεκτρισμού, τεράστιες δαπάνες, που πρέπει να γίνουν πιο αποτελεσματικά –αυτή είναι όλη η συζήτηση που λέω στην προηγούμενη φάση.

Οι υπόλοιποι δεν κάνουν αυτές τις δαπάνες για να βάλουν τις ΑΠΕ, όχι γιατί δεν τους δίνουμε λεφτά αρκετά, που πιθανόν να χρειάζεται να είναι περισσότερα τα χρήματα, αλλά κατά κύριο λόγο γιατί δεν έχουν οικονομική αξιοπιστία. Και αυτές είναι βαριές, τεράστιες κεφαλαιουχικές επενδύσεις, οι οποίες για να γίνουν θέλουν κεφάλαια. Αυτά τα κεφάλαια είναι πολύ παραπάνω από το 1 τρισεκατομμύριο, το οποίο μπορεί να μεταφέρει, για το οποίο αναφέρεστε ή τα 300 δισεκατομμύρια. Είναι πολλαπλάσια. Αυτά τα τεράστια κεφάλαια απαιτούν οικονομική αξιοπιστία.

Αυτό που σας είπα λοιπόν είναι ότι κατά τη γνώμη μου πρέπει να πιέσουμε περισσότερο ως Ευρωπαίοι, ώστε να ενισχύσουμε την οικονομική αξιοπιστία, ειδικά γι’ αυτά τα κεφάλαια. Στις COP δεν πηγαίνουμε ως χώρες. Στη διαπραγμάτευση της COP εμάς μας εκπροσωπεί η Ευρωπαϊκή Επιτροπή. Συνεπώς, δεν πηγαίνουμε να μετέχουμε ως χώρες στη διαπραγμάτευση, αλλά βάζουμε τις θέσεις της χώρας, αλλά για να γίνεται η διαπραγμάτευση την κάνει η Ευρωπαϊκή Επιτροπή.

Και η Ευρωπαϊκή Επιτροπή εκπροσωπεί την Ευρώπη. Και ενώ έχει κάνει τεράστιες θυσίες η Ευρώπη και εις βάρος της ανταγωνιστικότητάς για να πετύχει να προωθηθεί η COP, δεν έχουμε καταφέρει να κουνήσουμε τη βελόνα.

Επί είκοσι χρόνια το προσπαθούμε. Και αυτό είναι στο οποίο κάνω την παρατήρησή μου, ότι επί είκοσι χρόνια κάνουμε την ίδια προσπάθεια, λέμε εμείς ότι θα είμαστε το καλό παράδειγμα, να πώς μειώνουμε τις εκπομπές, να πώς βελτιώνουμε τη δυνατότητα να έχουμε ΑΠΕ, να πώς ανοίγει η αγορά των ΑΠΕ παγκοσμίως, να πώς οι ΑΠΕ έγιναν ανταγωνιστικές, τα κάναμε όλα αυτά, αλλά το αποτέλεσμα που φέρνουμε δεν είναι αρκετό για να σταματήσουμε την κλιματική κρίση.

Αυτό λοιπόν πρέπει να μας κάνει να προβληματιστούμε, ότι αν κάτι δεν δουλεύει από πλευράς ευρωπαϊκής πολιτικής, πρέπει να δούμε ποια πολιτική έχει καλύτερες πιθανότητες να δουλέψει για να πετύχουμε το στόχο. Εμείς δεν αρνούμεθα τους στόχους. Τους στηρίζουμε πολύ σκληρά και τους υπερεπιτυγχάνουμε. Έχουμε το δικαίωμα να μιλάμε, γιατί εμείς έχουμε πετύχει 10 εκατομμύρια παραπάνω CO2 από τους στόχους μας. Έχουμε 10 εκατομμύρια παραπάνω πετύχει από τους στόχους μας! Πληρώνουμε 68 ευρώ σήμερα που μιλάμε CO2 δικαιώματα. Τα πληρώνουμε.

Πρέπει λοιπόν η ευρωπαϊκή πολιτική να αναθεωρηθεί για να γίνει πιο αποτελεσματική στις COP. Γιατί δεν έχουμε πετύχει, αυτό που σας είπα, μη χρησιμοποιείτε τη λέξη «μάταιη» για τις COP παρακαλώ…

**ΑΛΕΞΑΝΔΡΟΣ ΚΑΖΑΜΙΑΣ:** Εσείς το είπατε.

**ΠΡΟΕΔΡΕΥΩΝ (Βασίλειος Βιλιάρδος):** Για το αποτέλεσμα, κύριε συνάδελφε.

Ολοκληρώστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Εγώ είπα ότι το αποτέλεσμα δεν είναι επαρκές. Οι COP είναι απολύτως αναγκαίες, αλλά πρέπει να φέρουμε αποτέλεσμα. Και γίνεται πολύ πιο δύσκολο να φέρουμε αποτέλεσμα μετά την αλλαγή στην Αμερική.

Συνεπώς πρέπει βαθιά να προβληματιστούμε πώς θα πετύχουμε την πολιτική μας για την κλιματική κρίση, διότι, όπως και εσείς είπατε και εγώ συμφωνώ, δεν έχει πετύχει αυτή τη στιγμή διεθνώς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 11:02΄ λύεται η συνεδρίαση για τη Δευτέρα 9 Δεκεμβρίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**